Summary: Afrikkalainen sikarutto pidetään loitolla tupla-aitauksilla urjalalaisessa sikalassa.

Maa- ja metsätaloustuottajain keskusliitto (MTK)

Urjalassa possut ovat päässeet tänä keväänä nauttimaan ulkoilmasta.  Juha  ja  Henna Paija  tekivät sukutilalla suunnanmuutoksen ja rakensivat uuden sikalan, missä noin kuudellasadalla sialla on halutessaan mahdollisuus ulkoilla. Paijat kutsuvat pihattopossujaan nimellä hyvinvointipossu.
 Ulkoilun vaikutukset näkyvät muun muassa niin, että sopu ja saparot säilyvät.
 – Se näkyy eläinten hyvinvoinnissa. Se näkyy yleensä niin, että ei ole mitään häiriökäyttäytymistä. Eläimen kasvunopeuskin on hyvä, vaikka pihatossa saadaan paljon liikuntaa, Juha Paija kertoo.
 Pihatto valmistui viime vuoden puolella, mutta ulkoilu on päässyt vauhtiin vasta tänä keväänä.
 – Possu on utelias eläin. Vähän aikaa se kesti, mutta kyllä ne pikkuhiljaa uskaltautuivat. Heti kun lämpötila meni plussan puolelle, alkoi ulkoilukin kiinnostaa.
 Possut aristelivat aluksi kynnyksen yli astumista.  Mari Vesanummi / Yle
 Luomupossuja vain 4 000
 Vaikka possuilla on hyvät tilat sikalassa ja mahdollisuus ulkoiluun, ei Paijan sikalan asukit vielä täytä luomustandardeja. Eikä siihen Urjalassa pyritäkään.
 MTK:n sika-asiantuntija  Marjukka Mannisen  mukaan Paijan possupihatto on ainutlaatuinen. Suomessa on kaikkiaan noin 1,1 miljoona lihasikaa, joista ulkoilevia luomupossuja vain reilut 4 000.
 – Tarvittaisiin 200 hehtaaria lisää peltoa ja vuorokauteen 48 tuntia. Ihan täysi mahdottomuus, Juha Paija kommentoi.
 – Ja tuotteiden hinta kolminkertaiseksi sen jälkeen, Henna Paija naurahtaa.
 Juha ja Henna Paija pitävät possujen hyvinvointia tärkeänä. Mari Vesanummi / Yle
 Eläinten hyvinvointi on Paijalla kuitenkin kantava ajatus. Viime vuoden lopulla Paijat nappasivat Suomen eläinlääkäriliitolta hyvinvointipalkinnon.
 Palkinnon tärkeys on kirkastunut toden teolla vasta jälkeenpäin.
 – Meidän alalla se on parasta mitä voi saada, Henna Paija sanoo.
 Afrikkalainen sikarutto pidetään loitolla aidoilla
 Vapaa ulkoilu on sioille turvallisuusriski. Afrikkalainen sikarutto lopettaisi Paijan tilalla kaiken toiminnan, joten pihatot ovat turvallisen matkan päästä muista. Tauti pidetään loitolla mm. tupla-aitauksilla, jottei villisika pääse pihattopossujen kanssa kärsäkontaktiin.
 – Täällä ulkoillaan hallituissa olosuhteissa. Tautiriski pystytään tässä minimoimaan, possut ovat katoksen alla aitojen takana. Yleisö ei pääse suoraan aidan viereen, Henna Paija sanoo.
 Ihmiset ovat isompi riski sikaruton kannalta.
 – Toivottavasti kukaan ei tuo lihaa ulkomailta omin päin, Henna Paija toivoo.
 Villisikoja ei ole Urjalan sikalan tienoilla näkynyt. Peuroja ja kauriita välillä poikkeaa pellon laidalla.
 Kärsäkontakti kielletty! Paijan pihatossa on tupla-aitaus villisikojen varalta. Vierailijaa ihmetellään ensimmäisen aidan takaa.  Mari Vesanummi / Yle
 Sikalalla ei Suomessa rikastu
 Sianlihan tuotanto on laskenut Suomessa vuodesta toiseen, koska tuotannon kannattavuus on huono. Suomessa tuotetun sianlihan määrä on laskenut jo useampana peräkkäisenä vuonna.
 Suomi ei ole MTK:n Marjukka Mannisen mukaan enää omavarainen sianlihan suhteen. Possunlihaa tuodaan etenkin Saksasta ja Puolasta.
 Urjalassa sijoitus uusiin tuotantotiloihin näyttää kuitenkin kannattaneen.
 – Kyllähän se kova taloudellinen ja henkinen ponnistus oli. Käytännössä joutui lähtemään nollatasosta, ihan suunnittelusta lähtien. Suomesta ei hirveästi referenssiä löytynyt. mistä olisi pääsisi katsomaan mallia. Täytyi hakea mallia ulkomailta, Paijat sanovat.
 Pihaton rakentaminen ei suoraan näy tilipussissa. Tulonjako ei tilallisten mielestä lihantuotannossa toteudu.
 – Iso osa kuluttajista on vielä sitä mieltä, että possu on possua ja se ei saa maksaa mitään.
 Paijan sikalassa on possuilla tilaa temmeltää. Pakkasella ei ulkoilu sioille maistu, mutta keväällä ovi aukeaa ulkoilmaan.  Mari Vesanummi / Yle
 Lue myös:
 Sianlihantuottajien huoli afrikkalaisesta sikarutosta syvenee – villisikakantaa halutaan pienentää

Suomessa on yli miljoona sikaa, joista vain muutama tuhat pääsee ulkoilemaan – tältä näyttää possujen pihatto


Summary: Nykytekniikka mahdollistaa sen, että perhejuhliin on helppo osallistua etänä. Ammattilainen antaa vinkit kotijuhlien striimaukseen.

Kun  Janne Erkkilä  meni naimisiin kesällä 2006, monikaan ei ymmärtänyt striimauksesta vielä mitään. Ennen häitä morsiuspari suunnitteli, että vihkiminen tapahtuisi romanttisesti kotipihalla omenapuiden alla. Sen jälkeen juhla jatkuisi meren rannalla sijaitsevassa nuorisokeskuksessa.
 Suunnitelmassa oli yksi ongelma: kotipihalle mahtui vain lähisuku, mutta häihin haluttiin kutsua yli sata vierasta.
 Samaan aikaan Kokkolassa testattiin ensimmäisiä alueellisia nettitv-lähetyksiä. Syntyi idea.
 – Välähti, että kutsutaan häävieraat juhlapaikalle ja lähetetään suora nettistriimi vihkimisestä, jota voi katsella valkokankaalta juhlapaikalla, kertoo media-alan kouluttajana työskentelevä Erkkilä.
 Erkkilä palkkasi opiskelijan kuvaamaan ja äänittämään vihkimisen. Työkaveri taltioi häät toisella kameralla. Juhlapaikalle järjestettiin valkokangas, videotykki ja nettiosoite, josta pystyi seuraamaan lähetystä. Vieraaille ei kerrottu striimauksesta etukäteen mitään. Heille lähetettiin vain kutsu saapua juhlapaikalle tiettyyn aikaan.
 Vieraat seurasivat vihkimistä valkokankaalta. Janne Erkkilän häävideo
 Äänen laatu kannattaa tarkistaa
 Kymmenen vuotta sitten perhejuhlan striimaaminen vaati ammattilaisen tietoa, taitoa ja kalustoa. Nyt etäyhteyden voi luoda itse vaikka kännykällä, tabletilla tai tietokoneella. Mahdollisuuksia on monia: Skype, Facebook, Instagram, Youtube-live, Hangouts, videopuhelu.
 – Juhlassa on paljon järjestelyjä ja muitakin asioita mietittävänä kuin striimaus. Puhelin on ehkä yksinkertaisin ratkaisu, tosin sen äänen laatu ei ole paras mahdollinen, toteaa media-alan kouluttaja  Juha Kiviharju  Keski-Pohjanmaan koulutusyhtymästä.
 Kiviharju huolehtisikin ensimmäiseksi siitä, että äänen laatu on riittävän hyvä. Jos esimerkiksi lapsia leikkii ihan mikrofonin vieressä, papin puheesta ei välttämättä saa selvää. Lisäksi juhlan seuraamista verkossa haittaa, jos kirkossa kaikuu kovasti tai musiikki soi liian lujaa.
 Ennen tilaisuuden alkua Kivijärvi kehottaa laittamaan kuulokkeet korville ja testaamaan, miltä ääni kuulostaa: Saako puheesta selvää tai hyppäävätkö äänentasot korkealle musiikkiesityksessä ja meneekö ääni särölle? Äänen laatu muuttuu huomattavasti paremmaksi, jos kotoa löytyy videokamera, jonka voi liittää tietokoneeseen ja käyttää sitä USB-kamerana.
 Aloituksen pohdinta ja heilumisen välttäminen
 Kuvauksessa kannattaa keskittyä olennaiseen. Kamera on hyvä laittaa jalustalle, viedä mahdollisimman lähelle kohdetta ja välttää heiluntaa. Kannattaa myös muistaa, että jos taustalla on ikkuna ja kuvataan vastavaloon, voi olla, ettei kuvattavasta näy mitään.
 Media-alan kouluttaja Juha Kiviharju kannustaa striimaamaan. Ville Viitamäki / Yle
 Kivijärvi harkitsisi tarkkaan, milloin striimaus alkaa. Kaikkea ei tarvitse näyttää eikä ottaa turhia paineita. Esimerkiksi ylioppilasjuhlista voi striimata vaikka vain puheen ja musiikkiesityksen. Kiviharju suosittelee, että striimaus myös tallennetaan muistoksi
 – Itse juhla on tärkeintä, ei niinkään tekniikka. Mutta jos tekniikan avulla voi tuoda kaukana asuvat isovanhemmat lähelle, niin se on hienoa, Kivijärvi toteaa.
 Tilaisuuden jälkeen voi vielä vaihtaa kuulumisia verkossa.
 – Chatin avulla voidaan heti kommentoida vaikkapa kastejuhlan tapahtumiin: olipa ihana nimi, mistä se on tullut?
 Janne Erkkilän häitä vietettiin 2006 taustalla näkyvässä Villa Elbassa. Ville Viitamäki / Yle
 Häävideo vielä koostamatta
 Janne Erkkilä siirtyi morsiamensa kanssa juhlapaikalle vihkimisen jälkeen. Siellä häät jatkuivat perinteisesti pitkän kaavan mukaan: syötiin hyvin, tanssittiin, leikattiin hääkakku ja pidettiin jatkot vanhassa villassa.
 – Sillä hetkellä fiilis oli kyllä aika makee. Elin rakkauden huumassa.
 Striimaus oli kaikille iloinen ja uudenlainen yllätys. Siitä riitti puheenaihetta pitkäksi aikaa.
 Mutta kuten sanonta kuuluu, suutarin lapsella ei ole kenkiä. Janne Erkkilän häävideo on vieläkin koostamatta.

Striimaus on tullut osaksi perhejuhlia: Nuoripari meni naimisiin omenapuun alla, vieraat seurasivat vihkimistä juhlapaikalla 5  kilometrin päässä


Summary: Festivaalikesä pärähtää tänään käyntiin Helsingissä järjestettävillä Maailma kylässä -festivaaleilla.

Poliisi aikoo tänä kesänä kiinnittää erityishuomiota festivaalien turvatoimiin. Poliisitarkastaja  Ari Järvenpää  Poliisihallituksesta kertoo, että lupavalvontaan tehostetaan selvästi edellisvuosiin verrattuna. Huomiota kiinnitetään esimerkiksi järjestyksenvalvojien määriin, turva-aitoihin ja alueiden eristämiseen.
 Selkeisiin laiminlyönteihin puututaan rikostutkinnalla.
 – Jos selviää, että järjestäjä rikkoo olennaisesti poliisin antamia määräyksiä, esimerkiksi asettamalla järjestyksenvalvojia vain 70 prosenttia edellytetystä määrästä, niin poliisi tekee asiasta rikosilmoituksen kokoontumisrikkomuksesta. Samalla vaaditaan rikoksesta saatua hyötyä valtiolle, Järvenpää kertoo.
 Samaan hengenvetoon poliisitarkastaja kuitenkin painottaa, että muutaman henkilön vajaukset esimerkiksi sairastapausten vuoksi eivät johda rikostutkintaan. Laiminlyöntien pitää olla tietoisesti taloudellinen hyöty mielessä tehtyjä.
 Järvenpään mukaan poliisille on tullut muutamia vihjeitä lupamääräysten laiminlyönneistä, mutta yleisestä ongelmasta ei ole kyse. Valvonnan lisäämisen tarkoituksena onkin enemmän ennaltaehkäisy.
 Järjestäjät ja viranomaiset kehuvat yhteistyötä
 Provinssi ja Sideways -festivaalin tiedottaja  Johannes Kinnunen  näkee tehokkaamman lupavalvonnan hyvänä asiana.
 – Mun korvaan tuo kuulostaa pelkästään hyvältä. Ainakin meillä on ollut aina korkeat standardit siinä, miten me hoidamme asiat, että turvahenkilöitä on kuten pelastussuunnitelmasta on ilmoitettu, Kinnunen sanoo.
 Kinnusen mukaan festivaalijärjestäjien ja viranomaisten yhteistyö on parantunut viime vuosina huomattavasti, ja yhä enemmän viranomaiset ovat mukana jo festivaalien suunnitteluvaiheessa. Kun aikaisemmin festivaalien turvapäällikkö laati turvasuunnitelman, jonka viranomainen joko hyväksyi tai hylkäsi, niin nyt asioita mietitään yhdessä.
 – Tänä vuonna on huomattu yhä enemmän sitä, että viranomaiset ovat mukana tässä dialogissa meidän kanssa. He kiertävät aluetta meidän kanssa ja turvasuunnitelmaa mietitään jo ennakkoon, Kinnunen kertoo
 Tiiviimpi yhteistyö viranomaisten kanssa ei tarkoita kireämpiä turvatoimia vaan parempaa yhteisymmärrystä siitä, miten tapahtuma etenee ja miten poikkeustilanteissa toimitaan.
 Myös poliisitarkastaja Ari Järvenpää on huomannut yhteistyön parantuneen.
 – Nykyään festivaalit tiedostavat erinomaisen hyvin mitä tulee tehdä ja ne ovat hyvissä ajoin yhteydessä poliisiin, usein jo edellisenä kesänä tai syksynä, Järvenpää kehuu.
 Järjestyshenkilöt muuttuivat kurinpitäjistä asiakaspalvelijoiksi
 Festivaalien järjestyksenvalvonta on muuttunut paikallisten urheiluseurojen tekemästä talkootyöstä ammattimaisten turvayhtiöiden pyörittämäksi toiminnaksi. Samalla järjestyksenvalvojien työnkuva on muuttunut kurinpitäjästä asiakaspalvelijaksi.
 – Suurin osa on sitä, että neuvotaan mistä löytää vesipisteen tai mikä on oikea kulkureitti, tai varmistaa että paikat ei ruuhkaudu eikä tule liikaa tungosta. Sellainen perinteisesti järjestyksenvalvojan työksi mielletty tappeluiden selvittäminen tai humalaisten ihmisten saattamista ulos alueelta on aivan marginaalissa, Kinnunen toteaa.
 Saman on huomannut pitkään poliisina työskennellyt Järvenpää.
 – Festareilta ei juurikaan tule poliisille hälytystehtäviä. Aina on yksittäisiä tapauksia, mutta alueella olevat järjestyksenvalvojat hoitavat pääsääntöisesti nekin niin, että niistä korkeintaan tuodaan poliisille kiinniotettu henkilö ja tiedot, että mitä siellä on tapahtunut, Järvenpää sanoo.
 Poliisilla ei ole erillisiä tilastoja festivaalien aiheuttamista töistä, mutta lupavalvonnan ja peruspartioinnin lisäksi kummoisiakaan lisätöitä festivaalit eivät virkavallalle aiheuta. Kun  Iltalehti  kaksi vuotta sitten selvitti festivaalien aiheuttamien hälytystehtävien määrää, tulos oli se, että suomalaisfestarit aiheuttavat harvoin poliisille lisätöitä.
 Poliisin laajemmat oikeudet eivät ole näkyneet festareilla
 Poliisi sai puolitoista vuotta sitten laajemmat oikeudet tehdä henkilötarkastuksia festivaaleilla. Samalla huumekoirat sallittiin jälleen juhlakansan pariin  usean vuoden tauon jälkeen .
 Poliisitarkastaja Ari Järvenpään mukaan poliisin tekemät henkilötarkastukset eivät lisääntyneet viime kesänä. Myöskään huumekoiria ei tuotu jokaiseen kylätapahtumaan.
 – Ei se uusi lainsäädäntö ole mitenkään merkittävästi muutoksia aiheuttanut huumausaineiden osalta. Poliisi on kyllä muillakin tavoilla pystynyt kaivamaan niitä esille, Järvenpää sanoo.
 Myöskään Kinnunen ei huomannut viime kesässä mitään aikaisemmasta poikkeavaa. Esimerkiksi huumekoiria hän ei muista nähneensä missään tapahtuma-alueella. Jos sellaisia tänä kesänä Provinssiin tai Sidewaysiin ilmestyy, niin järjestäjä toivottaa ne tervetulleiksi.
 – Me vain toivomme, että siitä ilmoitetaan meille etukäteen, jotta me tiedämme, että tällaista valvontaa on tapahtumassa paikan päällä eikä tule yllätyksenä, Kinnunen sanoo.

Festivaalien turvatoimet poliisin erityistarkkailuun


Yhdysvalloissa liittovaltion tuomari on keskeyttänyt osittain presidentti  Donald Trumpin  muurihankkeen rahoittamisen kansallisen hätätilan julistuksen kautta.
 Tuomari  Haywood Gilliam Jr:n  tuore päätös koskee kahta aluetta Teksasissa ja Arizonassa, joihin Trumpin lupaama rajamuuria oli tarkoitus pystyttää.
 Trump julisti helmikuussa kansallisen hätätilan saadakseen rahoituksen Meksikon rajalle rakennettavaan muuriin asevoimille suunnatuista varoista.
 Hätätilan julistuksen jälkeen Kalifornia ja 19 muuta osavaltiota veivät Trumpin ratkaisun oikeuteen liittovaltion tuomioistuimessa Kaliforniassa. Osavaltioiden mielestä Trump yrittää hätätilanjulistuksella kiertää kongressin lainmukaiset valtaoikeudet.
 Rajamuurin rakentaminen oli yksi Trumpin keskeisistä kampanjalupauksista.

Liittovaltion tuomarin päätös jarruttaa Trumpin muurihanketta


Summary: Lapsi vakuutetaan usein jo ennen syntymää, ja alle 2-vuotiaiden vakuutusmaksut ovat korkeammat kuin vanhemmilla lapsilla.

Terveyden- ja sairaanhoidon kustannukset

Yksityisten lasten sairauskuluvakuutusten määrä Suomessa on noussut tasaisesti kymmenen viime vuoden aikana. Finanssiala ry:n tilastoista käy ilmi, että kun tällaisia vakuutuksia oli vuonna 2009 hankittu lähes 400 000 kappaletta, oli viime vuoden lopulla määrä jo liki puoli miljoonaa.
 Alle 18-vuotiailla on oikeus maksuttomaan perusterveydenhuoltoon, mutta silti jo puolet suomalaisista lapsiperheistä kuuluu yksityisen sairauskuluvakuutuksen piiriin.
 – Meillä arvostetaan sekä julkista että yksityistä terveydenhuoltoa, vaikka sairauskuluvakuutusten määrä on maltillisesti noussut. Suomalaiset on luokiteltu riskinkarttajiksi. Se tarkoittaa, että vakuutuksia otetaan herkemmin varmuuden varalle, kertoo johtava asiantuntija  Päivi Luna  Finanssiala ry:stä.
 Sairauskuluvakuutus otetaan useimmiten syntymättömälle lapselle, ja alle 2-vuotiaiden vakuutusmaksut ovat korkeammat kuin vanhemmilla lapsilla. Vakuutuksen hintaan, joka vaihtelee alle 200 eurosta yli 700 euroon vuodessa, vaikuttavat vakuutettavan iän ja palveluvalikoiman lisäksi omavastuuosuus sekä mahdollinen alennus kotivakuutuksen yhteydessä.
 Lääkäriin ei haluta jonottaa
 Painavia syitä sairauskuluvakuutusten hankintaan ovat lääkärille pääsyn helppous ja vaivattomuus ilman jonottamista, selviää Tampereen yliopiston sosiaalipolitiikan laitoksella vuosina 2013-2017 tehdystä tutkimuksesta. Vanhemmat arvostavat myös sitä, että erikoislääkärille pääsee ilman erillistä lähetettä. Siitä huolimatta he pitävät julkista perusterveydenhuoltoa turvaverkkona, jonka tiedetään toimivan esimerkiksi yksityisen sektorin ollessa kiinni.
 – Yksityinen ja julkinen terveydenhuoltopalvelu nähdään toinen toistaan täydentävinä toimintoina. Mutta mikäli yleisessä keskustelussa julkisiin palveluihin liitetään epävarmuutta, ruokkii se turvallisuuden tarvetta ja luo painetta yksityiseen vakuuttamiseen, Luna sanoo.
 Yhteiskunnallinen kriisi, murros tai taloudellinen epävarmuus julkisella puolella lisäävät Lunan mukaan sairauskuluvakuutusten kysyntää. Eikä vakuutuksia oteta ainoastaan lapsille – kilpailu- ja kuluttajaviraston tämän vuoden alussa tehdyn selvityksen mukaan lähes 1,2 miljoonalla suomalaisella on erillinen vakuutus terveydenhuollosta aiheutuvien kustannusten varalle.
 Nousukaudella vakuutetaan innokkaimmin
 Sairaskuluvakuutusten hankinnan yleisyys on sidoksissa yhteiskunnalliseen taloustilanteeseen. Noususuhdanteissa vakuutusten suosio kasvaa, laskusuhdanteissa taas vakuutuksista voidaan tinkiä, kertoo Luna.
 Tämä muutos näkyy myös Kelan tilastoista.
 – Alle 4-vuotiaiden yksityislääkärikäynneissä näkyy pitkällä aikavälillä pientä hiipumista. Mutta nyt (viime vuodesta alkaen), kun ollaan siirrytty noususuhdanteeseen, yksityisten palveluiden käyttö on hienoisesti noussut, kertoo tutkimusprofessori  Hennamari Mikkola  Kelasta.
 Lasten sairaskuluvakuutuksia on ollut saatavilla jo niin pitkään, että ne ovat tulleet jäädäkseen.
 – Vapaaehtoisilla, yksityisillä vakuutuksilla on myös myönteisiä vaikutuksia julkiselle taloudelle. Siten voidaan keventää verorahoitteisten palveluiden aiheuttamaa taakkaa, sanoo Tampereen yliopiston vakuutustieteen professori  Lasse Koskinen .
 Aikuisille kolmentyyppisiä vakuutuksia
 Aikuisten sairauskuluvakuutusten kysyntä on luonut markkinat, johon kuuluu kolmentyyppisiä vakuutuksia. Perinteisen sairauskuluvakuutuksen lisäksi tarjolla on niin sanottuja matalan kynnyksen terveysvakuutuksia sekä vakavan sairauden, kuten syövän tai sydäninfarktin, turvaksi räätälöityjä vakuutuksia.
 Terveysvakuutukset eivät korvaa sairauden hoitoja tai lääkkeitä perinteisten sairauskuluvakuutusten tapaan. Sen sijaan niissä korvaavuus kattaa lääkärinpalkkiot ja tutkimuksiin liittyviä kuluja.
 Aikuisille tarjottujen sairauskuluvakuutusten myöntöperusteisiin voi kuulua vakuutettavan ala- tai yläikäraja, terveydentila sekä sairaushistoria.
 Tilastokeskuksen väestöennusteen mukaan vuonna 2030 useampi kuin joka neljäs suomalainen on 65-vuotias tai sitä vanhempi. Ikääntyvä väestö luokin kilpailu- ja kuluttajaviraston mukaan vakuutusyhtiöiden palveluvalikoiman kehittämiseen haastetta. Osa yhtiöistä tarjoaa jo nyt suppeampia terveysvakuutuksia, joiden myöntämisessä ei ole ikään tai sairaushistoriaan liittyviä rajoituksia.

Jo puolella Suomen lapsiperheistä on yksityinen sairauskuluvakuutus


Summary: Valtaosa EU:n jäsenmaista, Suomi mukaan lukien, äänestää eurovaaleissa sunnuntaina.

Irlannissa ovensuukyselyt povaavat vaalivoittoa pääministerin EU-myönteiselle puolueelle eurovaaleissa.
 Pääministeri  Leo Varadkarin  Fine Gael -puolue oli johdossa kahdessa Irlannin kolmesta vaalipiiristä, käy ilmi RTE- ja TG4- televisiokanavien tekemistä ovensuukyselyistä. Dublinin vaalipiirissä kärjessä on vihreä puolue.
 Irlannissa ja Tshekissä järjestettiin eurovaaliäänestys perjantaina. Irlannissa äänestys oli yksipäiväinen, Tshekissä äänestystä jatketaan vielä tänään.
 EU-vaalit alkoivat jo torstaina Hollannissa ja EU-eroon valmistautuvassa Britanniassa. Valtaosa EU:n jäsenmaista, Suomi mukaan lukien, äänestää sunnuntaina.
 Lue lisää:
 Ovensuukysely: Työväenpuolue yllätysvoittaja Hollannin eurovaaleissa

Ovensuukyselyt povaavat Irlannin pääministeripuolueelle eurovaalivoittoa


Summary: Trumpin hallinto aikoo sivuuttaa kongressin ja myydä aseita Yhdysvaltojen arabiliittolaisille.

Yhdysvaltain presidentti  Donald Trump  aikoo jatkaa asemyyntiä Saudi-Arabialle ja muille arabiliittolaisille demokraattien ja republikaanien vastustuksesta huolimatta, kertovat amerikkalaissenaattorit uutistoimisto Reutersille.
 Päätös on raivostuttanut lainsäätäjiä, jotka pelkäävät, että aseilla surmataan siviilejä Jemenissä.
 Asemyyntiä koskeva lainsäädäntö antaa kongressille mahdollisuuden estää asemyynnin ulkomaille. Trumpin hallinto pystyy uhmaamaan kongressia asiassa kuitenkin lainsäädännössä olevan porsaanreiän vuoksi. Julistamalla kansallisen hätätilan presidentti voi sivuttaa kongressin. Senaattoreiden mukaan Trump aikoo perustella hätätilan julistusta Yhdysvaltain ja Iranin jännittyneillä väleillä.
 Trumpin hallinto on ilmoittanut aikovansa panna täytäntöön 22 asekauppasopimusta, jotka ovat arvoltaan 8 miljardia dollaria eli 7,15 miljardia euroa.
 Viime keväänä sekä republikaanienemmistöinen että demokraattienemmistöinen edustajainhuone äänestivät sen puolesta, että Yhdysvallat lopettaa Saudi-Arabian toimien tukemisen Jemenissä.
 Lisää sotilaita Lähi-itään
 Aiemmin perjantaina Trump kertoi lähettävänsä noin 1 500 sotilasta lisää Lähi-itään. Hänen mukaansa kyse on suojatoimesta.
 Uutistoimisto Reutersin mukaan puolustusministeriö Pentagon kuitenkin tarkensi, että alueelle lähetetään 900 uutta sotilasta ja että alueella jo olevien 600 sotilaan komennusta pidennetään.
 Pari viikkoa sitten Yhdysvallat ilmoitti lähettävänsä maihinnousualuksen ja ohjuspatteriston Lähi-itään. Jo aiemmin Yhdysvallat on lähettänyt Persianlahdelle lentotukialuksen ja useita B-52-pommikoneita.
 Lisää aiheesta:
 Kongressi uhmaa Trumpin Saudi-Arabian-politiikkaa –"USA:n tuki pois sotatoimilta Jemenissä"

Trump julistaa kansallisen hätätilan voidakseen jatkaa asekauppaa Saudi-Arabiaan


Summary: PR-firman on määrä suunnitella Botswanalle viestintäsuunnitelma, jossa länsimaalaiselle yleisölle selitetään maan norsunmetsästyspolitiikkaa.

Botswanan hallitus on palkannut Hollywoodista tunnetun PR-firman auttamaan maata puolustautumaan kielteiseltä julkisuudelta sen jälkeen, kun Botswana purki norsujen metsästyskiellon torstaina.
 Monet kiellon purkamista vastustavista tahoista ovat sitä mieltä, että norsunmetsästyksen salliminen pilaa Botswanan maineen turistien silmissä.
 42 West -niminen yhtiö tunnetaan lähinnä työstään Hollywood-julkkisten ja elokuvateollisuuden kanssa. Botswana maksaa firmalle kahden kuukauden PR-työstä 125 000 dollaria eli vajaat 112 000 euroa. Yhtiö suunnittelee Botswanalle viestintäsuunnitelman, jossa länsimaalaiselle yleisölle selitetään Botswanan norsunmetsästyspolitiikkaa.
 42 West joutunee jonkin verran luovimaan toimeksiantonsa kanssa, sillä lukuisat Hollywood-tähdet ovat julkisesti vastustaneet norsujen urheilumetsästystä Afrikassa ja esittäneet maan boikotointia. Yksi yhtiön asiakkaista on näyttelijäkuuluisuus  Meryl Streep , joka on puhunut julkisuudessa vuosia norsujen kohtaamista julmuuksista norsunluukaupan vuoksi. Näyttelijä ei ole toistaiseksi kommentoinut Botswanan tuoretta päätöstä metsästyskiellon purkamisesta.
 Tiistaina suosittu talk show -juontaja  Ellen DeGeneres  lähetti Twitterin kautta Botswanan presidentille  Mokgweeti Masisille  viestin, jossa hän muistutti miljoonista ihmisistä, jotka haluavat suojella maailman suurinta nisäkästä.
 ”400 norsunmetsästyslupaa vuodessa”
 Arviolta lähes kolmannes Afrikan mantereen norsuista, yli 130 000 yksilöä, elää Botswanan alueella.
 Maan hallitus on vakuuttanut, että norsunmetsästys toteutetaan "järjestäytyneesti ja eettisesti". Perjantaina hallitus ilmoitti, että se aikoo myöntää maksimissaan 400 norsunmetsästyslupaa vuodessa.
 Botwanan mukaan norsujen suuri määrä vaikuttaa jo maanviljelykseen. Norsut muun muassa tallovat viljelyksiä.
 Monet Afrikan suurriistametsästystä tukevat länsimaiset lobbausryhmät ovat jo pitkään muistuttaneet, että turistien tuomia varoja voidaan suunnata muun muassa salametsästyksen kitkemiseen ja luonnonsuojeluohjelmiin. Kahden viikon norsunmetsästyssafari maksaa keskimäärin 50 000 dollaria ilman lentokuluja.
 Koko Afrikassa norsuja on noin 415 000. Norsujen määrä on vähentynyt koko mantereella vuosikymmenessä noin 111 000 yksilöllä salametsästyksen vuoksi.
 Aiheesta lisää:
 Norsunmetsästys alkaa uudelleen Botswanassa – "Pilaa maineen turistien silmissä"
 Botswana aikeissa sallia norsujen tappamisen: lihaa lemmikeille, saalista metsästysturisteille

Norsunmetsästyksen sallinut Botswana palkkasi Hollywood-firman auttamaan taistossa huonoa julkisuutta vastaan


Summary: Pylväistä otetuista betoninäytteistä saadaan tuloksia ensi viikolla.

Rakennusten tai niiden osien rakentaminen

Kouvolan Kuusankoskella sijaitseville kaikille neljälle entiselle voimalinjapylväälle tehdään uusi paalutus.
 Yle kertoi jo aiemmin tällä viikolla, että yhdeltä pylväältä puuttuivat perustukset. Tuolloin paalutus aiottiin tehdä vain hotelli Sommelon pihalla olevalle  pylväälle .
 Paalutuksen tarve tuli esille pylväille tehdystä maaperätutkimuksesta. Aiemmin uutisoitiin, että yksi pylväistä voi kaatua, jos pylvään kohdalle sattuu syöksyvirtaus tai trombi. Maaperätutkimuksessa todettiin, että myös kolmen muun pylvään vanhat puiset perustukset ovat kuluneet vuosien saatossa liian heikoiksi.
 Pylväät on rakennettu 1940-luvun lopulla ja ne ovat vuosikymmeniä olleet olennainen osa Kuusankoskea ja sen teollisuushistoriaa. Ne myös edustavat omalla tavallaan suomalaista betonirakentamisen historiaa.
 Yksi pylväs painaa 90 tonnia ja on 30 metriä korkea.
 Neljä teräspaalua
 Suunnittelukide-insinööritoimiston aluepäällikkö  Jussi Kurhisen  mukaankaatumisriski on myös kolmella muulla pylväällä, jos paalutuksia ei uusita.
 – Riski kaatumiselle on kuitenkin pieni, Kurhinen sanoo.
 Kaikkien neljän pylvään perustuksia vahvistetaan neljällä teräspaalulla.
 – Paalujen päälle on tarkoitus valaa betoninen levennys pylvään juureen.
 Perustukset eivät ole pylväiden ainoa ongelma. Myös niiden betonin lujuus on herättänyt huolta. Betonia on rapissut erityisesti korkealla olevista vaakaorsista.
 Insinööritoimisto on tällä viikolla tehnyt jokaiselle pylväälle betonin laatumittauksia. Näytepalojen kuntoa on testattu muun muassa vetolujuustestillä. Betonitestien tuloksien odotetaan tulevan ensi viikolla.
  Testituloksia odotellaan
 Betonipylväät omistaa Kouvolan kaupunki. Vielä vuonna 2010 pylväitä oli kymmenen, mutta kuusi niistä on sittemmin purettu.
 Kaupunki aikoo ottaa neljän säilytetyn pylvään säilyttämispäätöksen uudestaan käsittelyyn, jos pylväissä käytetty betoni osoittautuu huonokuntoiseksi.
 – Tässä vaiheessa emme voi muuta kuin odottaa testien tulosta, Kouvolan kaupungin suunnittelupäällikkö  Tapani Vuorentausta  kertoo.
 Betonipylväät tarvitsevat asiantuntija Jussi Kurhisen mukaan huoltoa samalla tavalla kuin vaikkapa betonielementtitalo, joissa betoni rapisee vuosien kuluessa.
 Yhden betonipylvään täyskorjaaminen maksaisi arviolta noin 62 000 euroa.

Ilman tukea seisova jättipylväs ei olekaan ainoa, joka voi kaatua ihmisten päälle – nyt niitä on neljä


Summary: WWF:n Norppalivessä käänteet ovat harvassa. Nyt sellainenkin on koettu: ennennäkemätön norppayksilö.

WWF:n Norppalive  alkoi kuvilla tyhjästä kivestä, ja muutamaa pikaista norpan vilahdusta lukuun ottamatta se jatkui kuvilla tyhjästä kivestä.
 Mutta sitten alkoi tapahtua: kivelle kömpi norppa – eikä se tällä kertaa ollut Pullervo. Yksilö tunnistettiin Moonaksi.
 – Moona on tällainen nuori, viehkeä ja ihan hyvän kokoinen naaras. Se on Pullervon kaveri, ne ovat samaa klaania, jossa on myös noin kahdeksan muuta hyljettä, kertoo luontokuvaaja ja norppa-aktiivi  Juha Taskinen .
 Norpat muodostavat ryhmiä tai klaaneja, jotka jakavat keskenään muun muassa makuukiviä.
 – Jotkut vanhemmat norpat ovat vähän niin kuin peräkylän isäntiä tai emäntiä, että tästä ei lähdetä mihinkään. Varsinkin nuoret urosnorpat vaeltavat pitkiäkin lenkkejä, ja ymmärtääkseni myös Moona on käynyt kauempana, mutta palannut sitten kotiseudulleen, Taskinen kertoo.
 Norppaliven kameran paikka ei ole sattumaa
 Jos osoittaa kameran kuvaamaan satunnaista kiveä Saimaalla, todennäköisyys nähdä kuvissa norppa on pieni. Jos tuntee norppaklaanin tavat, voi norpan jopa odottaa ilmestyvän kuviin.
 – Parikymmentä vuotta sitten menin syömään eväitä tuolle tienoolle, missä kamera nyt on. Kuulin kahden norpan pärmätystä kun ne keskustelivat keskenään, ja kuvasin nämä norpat. Ne olivat Siiri ja Pullervo, Taskinen kertoo.
 Siis samaiset klaanikaverit Siiri ja Pullervo, jotka liikkuvat seuduilla nykyisinkin.
 – Kun WWF:n kameran paikkaa suunniteltiin, tämä tuli heti mieleen, Taskinen toteaa.
 Moonakin on kuvattu nykyisellä Norppaliven paikalla jo vuonna 2013. Siitä on havaintoja myös vuosilta 2014, 2016 sekä viime vuodelta.
 – Moona on kasvanut selvästi seurantavuosien aikana. Emme ole vielä havainneet lisääntymisiä, mutta se alkaa olla jo saavuttanut lisääntymisiän, Itä-Suomen ylipiston tutkija  Meeri Koivuniemi  arvioi  WWF:n verkkosivuilla .
 Kivi on kelvannut kymmeniä vuosia – ehkä satoja
 Ihmisen silmään norppien köllöttelykivi ei näytä kummoiselta tai mukavalta, mutta norppien mielestä se on loistava. Ne ovat käyttäneet sitä vuosikymmeniä.
 – Norppa haluaa tietyn muotoisen kiven tietyssä syvyydessä. Kiven pitää olla myös riittävässä näkösuojassa, että ei aivan mollota selkävesille. Mutta emme me ihmiset voi ihan täysin sitä ymmärtää, että miksi juuri tuo kivi norppia kiehtoo, Taskinen sanoo.
 Taskinen on itse havainnoinut norppia juuri tällä kivellä vuosikymmeniä, mutta hän arvelee, että eläimet ovat makailleet ja hinkanneet karvaansa kivellä jopa satoja vuosia.
 – Kun norppa oppii kivelle, seuraavan sukupolven kuutti tulee samalle alueelle. Norppien perustarpeet kiven suhteen kun ovat tietynlaiset, niin samalle kivellehän se kuutti sitten nousee, sanoo Taskinen.
 Mutta missä on Pullervo?
 Aikaisemmissa Norppaliveissä Pullervo on ilmestynyt kameran eteen kuin tilattuna. Nyt vanha herra näyttää saaneen julkisuudesta tarpeekseen, ja se on näyttäytynyt vain parin vilauksen verran.
 Norppaliveä on käynnistetty jo miljoonia kertoja, ja joillakin katsojilla on meinannut hermo pettää tyhjän kiven katseluun.
 – Norppaa ei käskemällä kivelle saa, villieläin tekee miten haluaa, sanoo Taskinen.
 Kaukana Pullervokaan ei ole.
 – Se on noin kilometrin päässä silokallioilla. Mutta onneksi Moona otti sen paikan, ja näyttäytyikin sitten koko rahan edestä. Että hyvin kävi, Taskinen myhäilee.
 Keskustelu on avoinna kello 21 saakka.

"Nuori, viehkeä ja ihan hyvän kokoinen naaras" – WWF:n Norppaliven tähtenä loistaa nyt Moona


Summary: Heinz-Christian Strache kertoo vaativansa suurimpia mahdollisia korvauksia

Itävallan entinen varakansleri  Heinz-Christian Strache  kertoo jättäneensä kantelut kolmesta henkilöstä hänestä salaa kuvatun videon vuoksi.
 Videon vuoksi viime viikolla eronnut vapauspuolue FPÖ:n johtaja kertoo Facebookissa, että kyseiset henkilöt ovat mahdollisesti syyllistyneet avunantoon videon tekemisessä. Strache kertoo vaativansa suurimpia mahdollisia korvauksia "laittoman videon" osien julkaisemisesta.
 Ibizan-matkalla salaa kuvatulla videolla Strache puhuu venäläisen oligarkin sukulaisena esiiintyvän naisen ja tämän avustajan kanssa. Kaksi vuotta sitten kuvatulla videolla Strache näyttää lupaavan venäläisille valtion urakoita vastineena puolueensa tukemisesta.
 Varaliittokanslerina toiminut Strache joutui eroamaan hallituksesta videon tultua julki. Lopulta kaikki vapauspuolueen ministerit jättivät hallituksen ja Itävalta ajautui ennenaikaisiin parlamenttivaaleihin. Vaalit on määrä järjestää syyskuussa.
 Mahdollisista rikkomuksista videon julkaisutavassa on käynnissä viranomaisselvitys.
 Lisää aiheesta:
 Itävallan korruptioskandaalin ajoitus haiskahtaa vaalivaikuttamiselta – nämä viisi seikkaa sinun kannattaa tietää asiasta
 Itävallan liittokansleri: Strache voi joutua syytteeseen kohuvideolla esittämiensä kommenttien vuoksi
 Toimittajalta: Salaliitto Ibizalla osui Itävallan vapauspuolueen omaan nilkkaan – Mitä tapaus kertoo oikeistopopulistien mielenmaisemasta?

Videoskandaalin ryvettämä Itävallan äärioikeistojohtaja tehtailee kanteluja videon vuoksi


Summary: Kymmenet Helene Schjerfbeckin teokset matkaavat heinäkuussa Lontoossa avautuvaan näyttelyyn. Pohjanmaan museon kokoelmista mukaan on valittu kaksi teosta.

Taidekonservaattori pakkaa Pohjanmaan museossa Vaasassa näyttelylainaan pyydettyä taideteosta hellin käsin. Matkaan lähtevää arvotaulua kohdellaan kunnioittavasti ja sen ansaitsemalla arvostuksella.
 Lontoon Kuninkaallisessa Akatemiassa eli Royal Academy of Arts -museossa avautuu heinäkuussa Helene Schjerfbeckin taiteesta kertova näyttely. Pohjanmaan museon Karl Hedmanin kokoelmasta näytteille tulevat Schjerfbeckin teokset Leipomo ja Naisprofiili.
 Pohjanmaan museon kokoelmissa on kaikkiaan 21 Helene Schjerfbeckin teosta. Ateneumista Helsingistä Royal Academyn näyttelyyn on lähtenyt yli 30 Schjerbeckin teosta. Kaiken kaikkiaan suomalaistaiteilijasta kertovassa näyttelyssä on mukana yli 60 muotokuvaa, maisemaa ja asetelmaa.
 Lontoon näyttelyn suurena teemana on matkat. Vaasan kaupungin museoiden amanuenssi  Kati Lehtinen  kertoo, että Leipomo-teos palaa ikään kuin juurilleen.
 – Schjerfbeck on maalannut Leipomon 1880-luvun lopulla St. Ivesin kalastajakylässä Englannissa. Schjerfbeck asui kylässä lähes vuoden ja ikuisti tuolloin kylän pienen leipomon.
 Toinen Lontooseen lähtevistä teoksista on Leipomo. Jarkko Heikkinen / Yle
 Näyttelylainoille on tarkat vaatimukset
 Vaasasta ulkomaille lähtevät näyttelylainat ovat melko harvinaisia. Kotimaahan näyttelylainoja lähtee useammin, vuosittain muutamia kymmeniä teoksia. Viime vuonna lainaan lähti Vaasasta 23 taideteosta.
 – Vaasassa on hienot kokoelmat ja kyllä se osaltaan kertoo museon arvostuksesta. Eniten Vaasasta pyydetään Tikanojan kokoelmaan kuuluvaa Henri Matissen Sculpture et vase de lierre -teosta, Lehtinen kertoo.
 Näyttelylainoja säätelevät tarkat vaatimukset. Tarkat ehdot on asetettu muun muassa turvallisuudelle sekä olosuhteille määränpäässä. Myös pyydetyn teoksen kunto ja muut näyttelyvaraukset vaikuttavat lainaan lähtöön.
 Matkansa taideteokset tekevät taidekuljetuksina, ja varsinaisesta pakkaamisesta huolehtivat taidekonservaattorit.
 – Ennen pakkausta tarkastetaan teoksen kunto. Katsotaan, että kehys on kunnossa, tehdään tarvittavat suojaukset ja myös värin kiinnitystä. Sitten on vuorossa puhdistus, jos se on tarpeen. Teos myös dokumentoidaan tarkasti ja valokuvataan ennen paketoimista, kertoo taidekonservaattori  Sari Tuomio .
 Taideteos pakattuna ja valmiina siirrettäväksi kuljetuslaatikkoon Jarkko Heikkinen / Yle
 Vasta tämän jälkeen on vuorossa itse pakkaaminen. Pakkauksen pitää pitää varmasti kosteutta ja olla ilmatiivis. Näin toteutetaan ensimmäinen pakkaus.
 Sitten tehdään silkkipaperikerros ja sen jälkeen kuplamuovikerros, joka teipataan kiinni. Tämän jälkeen teokset pakataan kuljetuslaatikoihin matkaa varten.
 Naistaiteilijat ovat nousussa eri puolilla maailmaa
 Näyttelylainat Ateneumista ovat isommassa mittakaavassa, sillä muihin kotimaan museoihin lähtee 300-600 teosta vuosittain. Ateneumin museo on osa Suomen kansallisarkistoa ja jo sen perustehtäviinkin kuuluu lähettää taiteen klassikkoteoksia muihin Suomen taidemuseoihin.
 Ulkomaille lähtevien teosten määrä on kasvussa koko ajan. Tällä hetkellä ulkomaille lähtee alle 100 teosta vuodessa. Eniten Ateneumista pyydetään tunnettuja ulkomaista alkuperää olevia teoksia. Ulkomailta tuleva lainapyyntö on museoille meriitti.
 Taideteoksen kääntöpuolelta löytyvät leimat ja paikat missä teos on matkannut. Jarkko Heikkinen / Yle
 – Se kertoo museon tunnettuudesta ja siitä, että Ateneum on päässyt maailmankartalle. Ulkomaisissa näyttelyissa jokaisen teoksen nimilapussa on myös lainaavan museon nimi, ja kun nimilapussa lukee Ateneum tai Pohjanmaan museo, niin museon näkyvyys on todella laajaa, kertoo Ateneumin kuraattori  Anna-Maria von Bonsdorff .
 Hän kertoo, että ulkomaanlainat tuovat muutenkin paljon hyvää, kuten henkilökohtaisia yhteistyökuvioita.
 Suomen taiteen kärkinimi tällä hetkellä on Helene Schjerfbeck. Ateneumin Schjerfbeckit ovat viime vuosina matkanneet maailmalla muun muassa Japanissa, Ranskassa ja Saksassa. Nyt on vuorossa se viimeinen valloittamaton eli Lontoo, joka tietyllä tavalla on museomaailman ykköspaikka.
 Kiinnostus Schjerfbeckiä kohtaan kertoo Bonsdorffin mukaan maailmalla heränneestä kiinnostuksesta naistaiteilijoita kohtaan, taustallaan yleinen yhteiskunnallinen keskustelu. Tavoitteena on löytää tasa-arvoisempi näkökulma taiteen historiaan.
 – Tiedetään, että naistaiteilijat ovat olleet taidemaailmassa aina läsnä ja he ovat olleet tekemässä taiteen historiaa. Mutta esimerkiksi Ranskassa ja Britanniassa heitä ei ole vielä löydetty. Yleisö janoaa näitä uusia näkökulmia.
 Naistaiteilijoiden teokset ovat kiinnostuksen kohteina eri puolilla maailmaa. Jarkko Heikkinen / Yle
 Teokset saatellaankin maailmalle erityisen hyvillä mielin, etenkin pienemmästä maakuntamuseosta.
 – Kyllä. Ja sitten on kiva nähdä, kun ne palaavat ehjänä ja hyvässä kunnossa takaisin myös, taidekonservaattori Sari Tuomio naurahtaa.

Taideteosten lainaaminen ulkomaille on museolle meriitti mutta myös iso ponnistus: "Kyllä se osaltaan kertoo museon arvostuksesta"


Summary: Ruotsin ympäristötuomioistuin kuulee Suomen viranomaisten lisäksi myös kansalaisia.

Elinkeino-, liikenne- ja ympäristökeskus (ELY)

Suomessa Lapin ELY-keskus ottaa Kaunisvaaran kaivoksen kiistellyn jätealueen sulkemiseen kantaa lähiaikoina. Suomesta lausuntoa on pyytänyt Ruotsin ympäristötuomioistuin Mark- och miljödomstolen, joka istuu Uumajassa.
 ELY:n ympäristöpäällikkö  Eira Luokkasen  mukaan vastuu ja toimivalta valvonnasta ja sanktioista kuuluu Ruotsin viranomaisille. Hän viittaa Norrbottenin lääninhallituksen arvioihin riskeistä, että kaivosjäte leviää tulvien mukana ympäristöön.
 – Totta kai riski on olemassa jos sellainen toiminta jatkuu kovin pitkään. Tällä hetkellä siellä ei ole mitään akuuttia vaaraa sillä tavalla, että se voisi ulottua Muonionjokeen Suomen puolelle. Tilanne ei meidän saamiemme tietojen mukaan ole sellainen, sanoo Luokkanen.
 Myös suomalaisten mielipiteitä kuullaan
 Ruotsin ympäristötuomioistuin käsittelee parhaillaan Naturvårdsverketin eli Ruotsin Luonnonsuojeluviraston vaatimusta Kaunisvaaran kaivoksen ympäristöluvan peruuttamisesta merkittävien ympäristöriskien vuoksi.
 Tuomioistuin on pyytänyt Suomesta viranomaisten lisäksi kansalaisten kantoja asiasta. Asianosaiset voivat tehdä muistutuksen ja muut esittää mielipiteensä suomeksi tai ruotsiksi. Mielipiteen voi esittää kuka tahansa.
 Muistutukset ja mielipiteet pitää lähettää Lapin ELY-keskukselle, joka lähettää ne edelleen Ruotsin ympäristötuomioistuimelle Uumajaan. Ohjeet löytyvät  Lapin ELY-keskuksen sivuilta .
 Yle Uutiset paljasti keskiviikkona ilmakuvin kuinka kaivosjäte leviää patotien ympäröimänä jätealueena olevalle Tapulivuoman suolle ja puuston sekaan tulvaveden viemänä.
 Uusi kaivosyhtiö Kaunis Iron on kiistänyt Ylelle, että vuotoja olisi tapahtunut jätealueen kiertävän patotien ulkopuolelle. Jätealue on halkaisijaltaan pari kilometriä ja sitä ympäröi matala patotie. Jätealueeseen kuuluvat rikastushiekka-allas ja kaksi vesiallasta.
 Kaunis Iron ei päästänyt Ylen toimittajaa ja kuvaajaa näkemään jätealuetta perjantaina 17.5.2019 jolloin kevättulvaa oli vielä selvästi nähtävissä.
 Ylen Länsirajan asukkailta saamista 11.5.2019 kuvista näkyy, että tulva on varsin korkealla jätealuetta kulkeviin teihin nähden.
 Tulvakuvien perusteella on täysin mahdollista, että tulvavesi kuljettaa kaivosjätettä myös luvallisen Tapulivuoman suolla olevan jätealueen ulkopuolelle. Tästä riskistä ovat vuosia varoittaneet Naturvårdsverket ja Norrbottenin lääninhallitus.
 Kaunisvaaran kaivoksen jätealtaan itälaita ja kaakkoisnurkka 11.5.2019. Tänne kaivosyhtiö Kaunis Iron ei päästänyt Ylen toimittajaa ja kuvaajaa katsomaan ja kuvaamaan.  Kuvassa näkyvät vesialtaat eivät Norrbottenin lääninhallituksen mukaan vastaa ympäristölupaa. Yle on saanut kuvan rajaseudun asukkailta. Yleisön kuva
 Kaivos avattiin vanhalla luvalla estelystä huolimatta
 Naturvårdsverket on pitänyt kaivoksen ympäristölupaa puutteellisena pitkään. Virasto yritti estää Kaunis Iron Ab:n kaivoksen avaamista uudelleen kesällä 2018.
 Ruotsin ympäristötuomioistuin hylkäsi Naturvårdsverketin vaatimuksen ja salli Kaunis Iron Ab:n aloittaa kaivostoiminnan vanhan ympäristöluvan varassa.
 Naturvårdsverketin 64-sivuinen peruutushakemus on karua luettavaa. Se löytyy  suomeksi käännettynä  Lapin ELY-keskuksen nettisivuilta.
 Hakemuksessa kerrataan kaivoksen aiheuttama ensimmäinen ympäristöyllätys eli pohjaveden 16 metrin romahdus.
 Kaunisvaaran aloittaneen yhtiön Northland Resourcesin ensimmäinen avolouhos Kokkovuoman suoalueen vieressä romahdutti pohjaveden 16 metriä alemmaksi. Konsulttien ja viranomaisten ennakkoarvio oli, että lasku olisi muutamia desimetrejä.
 Pohjaveden kato on kuivattanut kymmeniä hehtaareja suota, joka oli ennen porojen merkittävää kesälaidunta.
 Lähivesistä ja jokien kaloista löytyi metalleja
 Ruotsin ympäristöviranomaisten mukaan lupaehtoja on rikottu toiminnan alusta asti. Padot, kaivosjätteen läjitys ja koostumus sekä selkeytysaltaat on toteutettu toisin kuin lupa edellytti.
 Naturvårdsverketin eli Ruotsin Luonnonsuojeluviraston hakemuksesta käy ilmi, että kevättulvat ovat aiheuttaneet lukuisia vuotoja Tapulivuoman jätealueen ulkopuolelle ympäristöön heti kaivoksen toiminnan ensimmäisinä vuosina.
 Hakemuksen mukaan jätealueen lähijokien ekologinen tila on kaivoksen takia heikentynyt. Kaivoksen alapuolella Aareajoki yhtyy Kaunisjokeen, joka laskee Muonionjokeen. Ensimmäisen kahden toimintavuoden jälkeen alueen jokivesistä ja jokien kaloista löydettiin metalleja.
 Viraston mukaan kaivoksen rikastushiekkajätteen käsittely ja jätealue puutteellisine patoineen ovat merkittävä riski ympäristölle. Jätealue on linnuntietä vain viiden kilometrin päässä Suomen rajasta ja siellä rajajokena virtaavasta Muonionjoesta.
 Jätealue on perustettu Tapulivuoman suolle Ruotsin ja Suomen rajajokikomission 2010 antaman ympäristöluvan perusteella.
 Norrbottenin lääninhallituksen ympäristönsuojeluosaston mukaan myös nykyinen kaivosyhtiö Kaunis Iron poikkeaa lupaehdoista. Yhtiö on kiistänyt viranomaisten väitteet. Yhtiö on hakemassa uutta lupaa uusien avolouhosten tekemiseksi ja jätealueen suurentamiseksi.
 Uusi lupahakemus antaa viranomaisille lisää aikaa
 Olisi melkoinen yllätys jos Ruotsin ympäristötuomioistuin peruuttaisi ympäristöluvan ja kaunis Iron Ab joutuisi sulkemaan kaivoksen. Niin ei ole tehty tähänkään asti, vaikka ympäristönsuojelua valvovat viranomaiset Ruotsissa ovat arvostelleet laiminlyöntejä kaivoksen perustamisesta asti.
 Uudessa lupaprosessissa Kaunis Iron hakee uutta lupaa myös kiistellylle Tapulivuoman jätealueelle.
 Uuden lupaprosessin käynnistys tarjoaa Ruotsin ympäristöviranomaisille ja tuomioistuimille kosolti lisää harkinta-aikaa. Se antaa myös mahdollisuuden uusien tiukkojen lupamääräysten antamiseen.
 Kaivoksen äkillinen sulkeminen voi myös olla suurempi riski kuin lupakäsittelyn venyttäminen. Nythän viranomaisten mukaan äkkivaaraa ympäristölle ei ole, mutta pitkän ajan kuluttua on, jos meno ei muutu.
 Lue myös:
 Ylen kuvat Pohjois-Ruotsin kiistellyltä rautakaivokselta paljastavat: kaivos pumppaa rikastushiekkaa tulvivalle suolle Tornionjoen vesistöalueella
 Suomi osallistuu Pajalan Kaunisvaaran kaivoshankkeen YVA-menettelyyn
 Pajalan kaivoksen tuotanto alkoi uudestaan Pohjois-Ruotsissa

Vaarantaako ympäristöriskinä pidetty Pohjois-Ruotsin rautakaivos Tornionjoen vesistöä? Kommentteja pyydetään nyt myös suomalaisilta


Summary: George Balafoutisin perustamalla sivustolla listataan yli 400 tupakkalakia noudattavaa ravintolaa, baaria tai kahvilaa.

Tupakointi julkisissa sisätiloissa kiellettiin Kreikassa jo vuonna 2009, mutta kun  George Balafoutis  palasi Yhdysvalloista kotimaahansa pari vuotta sitten, hän huomasi hämmästyksekseen, ettei kiellolla ollut ollut merkittävää vaikutusta.
 Asiasta sisuuntunut Balafoutis päätti perustaa nettisivuston valistamaan yleisöä paikoista, joissa tupakkalakia todella noudatetaan. Tätä nykyä  akapnos.gr-sivulle  on listattu jo yli 400 savutonta ravintolaa, baaria tai kahvilaa.
 Balafoutis myöntää, että tehtävää riittää vielä kymmenen vuotta lain voimaantulon jälkeen.
 – Ravintoloiden ja klubien omistajat pelkäävät menettävänsä tupakoivat asiakkaansa, ja poliitikot pelkäävät menettävänsä ääniä, Balafoutis sanoo.
 Hän ei siksi odota, että sisätiloissa tapahtuvan tupakoinnin jatkuminen nousisi teemaksi myöhemmin tässä kuussa pidettävissä paikallisvaaleissa.
 Yli kolmannes kreikkalaisista tupakoi. Kuvassa joukko tupakkalakia vastustavia ravintoloitsijoita syyskuussa 2010. Orestis Panagiotou / EPA
 Euroopan kovimpia tupakoija
 Parin vuoden takaisen Eurobarometer-kyselyn mukaan 37 prosenttia kreikkalaisista tupakoi. Suhteellinen osuus on korkein koko EU:ssa ja selvästi yli unionin 26 prosentin keskiarvon. Suomalaisista tupakoi saman kyselyn perusteella 20 prosenttia.
 Tupakointikieltoa rikkova henkilö voi saada enimmillään 500 euron ja yritys jopa tuhannen euron sakon. Ilmiannot ovat kuitenkin harvinaisia. Suuri osa yrittäjistä ottaa kuitenkin mieluummin riskin sakoista kuin tupakkaan mieltyneiden asiakkaiden karkottamisesta.
 Ravintoloitsijoiden ajatuksissa ovat  Maria Triantafylloun  kaltaiset kreikkalaiset.
 – Kun lähden ystävien kanssa ulos baariin tai kahvilaan, vietän siellä muutamia tunteja ja minulla se aika kuluu tupakoidessa, Triantafyllou sanoo.
 Ateenalaisen Booze Cooperativa -baarin omistaja  Nikos Louvros  esittelee ylpeänä pöydissä olevia tuhkakuppeja.
 – Siinä, ettei sairaalassa saa tupakoida, on järkeä, mutta kun on pitämässä hauskaa, pitää voida mennä jonnekin missä voi polttaa, Louvros sanoo.

Tupakka käryää Kreikan baareissa kiellosta huolimatta niin, että savuttomuutta etsivä tarvitsee avukseen nettisivuston


Summary: Helsingin kaupungin rakennusvalvonta tekee esitutkintapyynnön kaupungin omasta toiminnasta.

Helsingin kaupungin rakennusvalvonta tekee esitutkintapyynnön kaupungin omasta toiminnasta päiväkotien rakennuslupa-asiassa. Asiasta kertoo  Helsingin kaupunki .
 Kaupungin tiedotteen mukaan esitutkintapyyntö on tehty maankäyttö- ja rakennuslain perusteella.
 Esitutkintapyynnössä todetaan, että ongelmat näyttävät johtuvan prosessien puutteellisesta kuvaamisesta ja puutteellisesta töiden vastuuttamisesta.
 Rakennusvalvontaviranomainen toteaa esitutkintapyynnössään, että tilanne ei siis näyttäisi aiheutuneen niinkään yksittäisen viranhaltijan tahallisesta tai tuottamuksellisesta teosta tai laiminlyönnistä.
 – Esitutkintapyynnössä esille tulleet asiat on käyty läpi kaupunkiympäristön toimialan johdon kanssa. On tärkeää selvittää asia perinpohjaisesti, jotta tällaisilta virheiltä vältytään, toteaa pormestari  Jan Vapaavuori  tiedotteessa.
 Kaupungin mukaan vastuu kaupungin omien päiväkotien rakennuslupien hakemisesta on kaupunkiympäristön toimialalla.
 Jo toinen esitutkintapyyntö
 Kaupungin tiedotteessa kerrotaan, että 31:ssä kaupungin päiväkotitilassa tarvitaan toimenpiteitä, jotta ne saataisiin vastaamaan rakentamismääräyksiä. Lisäselvityksiä tarvitaan vielä kuudesta päiväkodista.
 Päiväkodin sulkemista vaativia turvallisuusriskejä ei havaittu yhdessäkään päiväkodissa.
 Nyt tehty esitutkintapyyntö on jo toinen päiväkotien rakennuslupa-asiassa.
 Helsingin kaupungin rakennusvalvonta teki  maaliskuussa esitutkintapyynnön poliisille  päiväkotiyritys Ankkalampi Oy:stä.
 Helsingin pormestari Jan Vapaavuori käynnisti alkukeväällä päiväkotiselvityksen. Selvityksessä löytyi yhteensä 71 päiväkotia, joiden rakennuslupa oli puutteellinen.
 Selvityksessä käytiin läpi sekä yksityisten että kaupungin omien päiväkotien rakennuslupia.
 Otsikkoa korjattu 24.5.2019 kello 17.52 sana rakennusmääräys muutettu sanaksi rakennuslupa.
 Lue myös:
 Kohu Ankkalammen ympärillä jatkuu – vanhemmat tekivät rikosilmoituksen päiväkotiyrityksestä
 Helsingissä 71 päiväkotia, joiden rakennusluvissa on puutteita – Kiireellisiä sulkemisia ei kuitenkaan ole tiedossa
 Helsinki sulkee Ankkalampi-yhtiön päiväkodin Pursimiehenkadulla
 Ankkalampi-päiväkotien lupasotkuista alkanut vyyhti laajenee – Helsingistä on löytynyt lisää luvattomia päiväkoteja

Päiväkotikohu laajenee Helsingissä: Jälleen uusi tutkintapyyntö rakennuslupien puutteista


Summary: Hovioikeus muutti käräjäoikeuden ratkaisua ja määräsi miehelle kuuden vuoden ehdottoman vankeusrangaistuksen.

Turun hovioikeus on tuominnut 55-vuotiaan turkulaismiehen kuuden vuoden ehdottomaan vankeusrangaistukseen. Tuomiot tulivat törkeästä tuhotyöstä, tuhotyöstä ja tuhotyön yrityksestä.
 Lisäksi mies joutuu suorittamaan vahingonkorvauksia 1,6 miljoonaa euroa. Korvauksista pääosa menee vakuutusyhtiölle.
 Oikeudenkäynnissä oli kyse erityisesti Turun Ursininkadulla tammikuussa 2016 tapahtuneesta asuinkerrostalon tulipalosta. Palo tuhosi kerrostalon pahoin ja ajoi asukkaat evakkoon.
 Varsinais-Suomen käräjäoikeus vapautti miehen syytteistä, mutta hovioikeus katsoi miehen sytyttäneen palon.
 Hovioikeus painotti ratkaisussaan miehen esitutkinnassa tekemää tunnustusta, jonka hän myöhemmin perui. Hovioikeus katsoi, että miehen oikeuksia ei loukattu esitutkinnassa ja hänen tunnustustaan voidaan pitää uskottavana.
 Koska syytetyn tunnustus sai tuekseen myös muuta sitä tukevaa näyttöä, hovioikeus katsoi ettei asiassa jää varteenotettavaa epäilyä siitä, etteikö mies olisi tahallaan sytyttänyt tulipaloa.

Turun Ursininkadun tuhopolttajalle pitkä vankeustuomio


Summary: 14-vuotias amerikkalaistyttö haukkuu etniset ja seksuaaliset vähemmistöt, naiset ja kanssaan eri mieltä olevat.

Sophin  videoista on vaikea muodostaa selkeää mielipidettä. Niistä tulee sekava olo.
 Ensin ilahtuu, että 14-vuotias tyttö uskaltaa esittää tiukkoja mielipiteitä politiikasta ja yhteiskunnallisista asioista.
 Sitten kauhistuu, millaisia mielipiteitä 14-vuotias suoltaa. Hän haukkuu etniset vähemmistöt, naiset, vasemmistolaiset. Kiroilee, uhkaa väkivallalla, muodostaa hurjia salaliittoteorioita.
 YouTubea on arvosteltu liian hitaasta reagoimisesta vihapuheeseen, eikä reaktiota nytkään ole tullut nopeasti. Soph avasi tilinsä jo yhdeksänvuotiaana – vaikka YouTuben ikäraja on 13 vuotta.
 Toukokuun alussa Soph sai kuitenkin kolmannen varoituksen ja YouTube on poistanut osan hänen videoistaan. Sophin videot poistetaan mahdollisesti kokonaan, ja hän on jo siirtynyt tekemään videoita uudelle sivustolle.
 Myös keskustelu niissä on kielletty, tosin muista syistä. YouTube  päätti helmikuussa kieltää keskustelun  lasten videoissa muutamaa harvaa poikkeusta lukuunottamatta. Perusteena oli lasten suojeleminen pedofiilien kommenteilta.
 "Sananvapautta rajoitetaan!"
 Sophin puheiden sisältö ei sinänsä ole uutta. Äärioikeistolaista kommentointia löytyy netistä runsaasti, myös YouTubesta. Mutta tapauksen tekee erikoiseksi puheiden aggressiivisuus ja sanojan ikä.
 Soph ei ole silti aivan ainutkertainen, YouTubesta löytyy esimerkiksi 9-vuotias  Sceneable , joka edustaa poliittisesti toista äärilaitaa kuin Soph.
 Sophin videot ovat olleet suosittuja, ja mediahuomio on lisännyt tietenkin suosiota vain lisää. Videoita on katsottu satoja tuhansia kertoja.
 YouTuben rajoitustoimiin on suhtauduttu kahdella tapaa: kysymällä, miksi ne viipyivät vuosia sekä paheksumalla sensuuria.
 – YouTube on jälleen kerran vastannut valtamedian hyökkäykseen ryhtymällä toimenpiteisiin yhtä sen kotoperäistä tähteä vastaan sen sijaan, että puolustaisi omaa, luovaa yhteisöään, kritisoi muun muassa  Tom Parker   Reclaim the net-sivustolla.
 Parkerin mielestä Sophin videot ovat ironiaa ja komediaa.
 Tosin salaliittopuheita on hyvin vaikea pitää komediana. Miten esimerkiksi YouTuben toimitusjohtajan,  Susan Wojcickin  uhkaaminen on komediaa?
 – Susan, olen tiennyt kotiosoitteesi viime kesästä lähtien. Minulla on Luger-ase ja mitokondriosairaus, enkä piittaa elänkö vai en. Miksi minun pitäisi piitata, elätkö sinä tai lapsesi? Soitin juuri taksin. Sinulla on noin seitsemän minuuttia aikaa laatia testamentti, minä tulen etsimään sinua, eikä siitä seuraa hyvää, uhosi Soph 12-minuuttisessa, sittemmin poistetussa videossa  BuzzFeedin jutun mukaan .

14-vuotias, äärioikeistolaista vihapuhetta suoltava tubettaja nostattaa tunteita – YouTube sensuroi videoita, mikä lietsoo kiistaa sananvapaudesta


Summary: Tykistökranaatti suuntautui jopa 1,5 kilometriä maalialueesta sivuun.

Rovajärvellä järjestetyssä Kirves 19 -harjoituksessa Kainuun Tykistörykmentin raskaan patteriston 130-millimetrisen kanuunan harhalaukaus aiheutti vaaratilanteen perjantaina.
 Tykin kranaatin osuma ylitti ammuntojen määräysten mukaisen vaara- ja varoalueen 230 metrillä ja tulenjohtopaikka sijaitsi vain 180 metrin päässä kranaatin osumapaikasta. Vaaratilanne ei kuitenkaan aiheuttanut henkilövahinkoja, eikä sirpaleista ollut vaaraa.
 – Nämä ovat todella ikäviä tapahtumia ja niitä ei pitäisi tapahtua. Kun paljon harjoitellaan ja ammutaan, niin silloin tällöin näitä sattuu. Tästäkin otetaan opiksi, kertoo Kirves 19 -harjoituksen johtaja, everstiluutnantti Marko Leppänen.
 Tulenjohtopaikalla oli tapahtuman aikana 31 henkilöä. Heistä 23 oli Kainuun Tykistörykmentin varusmiehiä ja loput henkilökuntaa.
 Henkilökunnasta kolme oli ruotsalaisia Nordic Artillery Exercise 19 -harjoitukseen osallistuvia sotilaita. Mahdollisia materiaalivahinkoja ei ole vielä tiedossa.
 Ammunnat keskeytettiin välittömästi tapahtuman jälkeen, mutta niitä on perjantaina jatkettu suunnitelman mukaisesti.

Vaaratilanne sotaharjoituksessa: Tykistökranaatti 180 metrin päähän tulenjohtopaikasta


Summary: Somen meeminikkarit villinnyt funikulaari eli Kakolan rinnehissi on tästä lähtien osa Turun joukkoliikennettä.

Turun funikulaari eli Kakolanmäen rinnehissi on viimein kaiken kansan käytössä. Virallisia avajaisia vietettiin perjantaina kello 14 yläasemalla, joten uuden nähtävyyden neitsytmatka tehtiin alamäkeen.
 Lehdistö tosin pääsi testaamaan Suomen kenties kuuluisamman hissin jo tiistaina. Selostettu tallenne on nähtävissä  Yle Areenassa .
 Julia Autio  ja  Jaakko Nyman  odottelivat omaa vuoroaan hissijonossa virallisten seremonioiden loputtua.
 – Se meni nopeammin kuin olin kuvitellut. Vauhdikas menopeli, Julia Autio arvioi.
 Funikulaarista tuli somehupailun kohde helmikuussa, kun turkulainen Dani Saarinen havaitsi valmiin kabiinin poikkeavan kovasti etukäteen esitetyistä havainnekuvista.  Somevirrat täyttyivät meemeistä , joissa hissin hyttiä verrattiin muun muassa Star Warsin jawojen kulkuneuvoon.
 Turkulaiset tallensivat Kakolan rinnehissin ensimmäisiä matkoja kännykkäkameroillaan. Rosa Huuska / Yle
 Jaakko Nyman on nähnyt funikulaarimeemit ja jakanutkin niitä "ylpeydellä ja huumorintajulla".
 – Kyllä funikulaari sopii tänne erittäin hyvin. Tämä vie meidän suurten kaupunkien joukkoon, Nyman sanoo.
 – Salaliittoteorioiden ystävänä spekuloin sitäkin, että meemien levittämistä oli ruokittu tarkoituksella, Julia Autio mietiskelee.
 Avajaispuheessakin viitattiin kevättalven somekohuun. Kaupunginvaltuuston puheenjohtaja  Elina Rantanen  (vihr.) painotti, että vastaavaa medianäkyvyyttä olisi ollut vaikea ostaa rahalla.
 Turkulaiset  Alina Heywood  ja  Riina Lumme  valmistautuivat ensimmäiseen funikulaarimatkaansa hyvillä mielin. Heidän ystäväpiirissään oli tehtailtu hupimeemejä, joten sitäkin kautta rinnehissin vaiheita oli seurattu.
 – Helpottaa nyt varmasti kulkemista mäelle.
 Pirjo Rouhemaa (vas.) ja Nina Hellman seurasivat avajaisia eturivissä. Funikulaariajelulle he toivoivat pääsevänsä ensimmäisten joukossa. Rosa Huuska / Yle
 Funikulaari on Suomen ensimmäinen ulkona kulkeva kaupunkivinohissi. Sen kyydissä pääsee esteettömästi Kakolanmäelle, jonne on viime vuosina valmistunut paljon arvoasuntoja historialliseen vankilamiljööseen.
 Kakolanmäellä on myös palveluita: hotelleja, kahviloita ja ravintolatoimintaa. Hissi on ainoa Kakolaan kulkeva joukkoliikenneväline, sillä mutkittelevat mäkinousut eivät sovi busseille. Hissille tuli hintaa 5,6 miljoonaa euroa.
 Kaupunkivinohissin eli funikulaarin avajaispäivä houkutteli runsaasti turkulaisia Kakolanmäelle. Lähtöasemat ovat muotoilultaan futuristisia. Rosa Huuska / Yle
 Anne ja Matti Mäki Kaarinasta ottivat tuntumaa rinnehissiin. He aikovat tuoda myös lapsenlapsensa ajelulle. Mäkien mielestä esteettömälle reitille Kakolanmäelle on ollut tarvetta.  Rosa Huuska / Yle
 Avajaistapahtuma kiinnosti turkulaisia varsin paljon. Jonottajat olivat tyytyväisiä siihen, että kauan odotettu hissi on käytössä.
 Rinnehissin radan pituus on 130 metriä, ja matka sujahtaa yhteen suuntaan noin minuutissa. Korkeuseroa ala- ja yläaseman välillä on 30 metriä.
 Funikulaarilla matkustaminen ei maksa mitään. Automaattisesti ilman kuljettajaa kulkeva hissi on avoinna arkisin kello 4.30–01 ja viikonloppuisin kello 5–24.
 Lue lisää:
 Meemiksi noussut Kakolan rinnehissi Turussa on vihdoin valmis – hyppää kyytiin ja koeajolle

Kakolasta pääsee nyt karkuun minuutissa – turkulaiset jonottivat Suomen hilpeimpään hissiin


Summary: Britannia kaipaa kipeästi sillanrakentajaa, mutta sellaista ei ole näköpiirissä, kirjoittaa Ylen toimittaja Pasi Myöhänen Lontoosta.

LONTOO Theresa Mayn   ääni särkyi , kun hän päätti eroilmoituspuheensa virka-asuntonsa edessä tänään. Hän ei saavuttanut lyhyen pääministerikautensa aikana käytännössä mitään. Se on kunnianhimoiselle poliitikolle kova paikka.
 Mayn ainoa tavoite oli toteuttaa Britannian EU-ero, mutta hän ei onnistunut rakentamaan enemmistöä EU-erosopimukselleen parlamentissa.
 Tähän vaikutti hänen itsepäinen luonteensa. Sitä arveltiin ennen pääministerikautta vahvuudeksi, mutta se kääntyi heikkoudeksi.
 Theresa May lähti etsimään puoluerajat ylittävää yhteisymmärrystä parlamentissa aivan liian myöhään, vasta pari kuukautta sitten. Sitä ennen hän yritti pusertaa läpi oman tahtonsa laput silmillä.
 Koko kansan paras saattoi unohtua
 May myötäili pitkään oman konservatiivipuoleensa kovan linjan euroskeptisten linjaa pitääkseen puolueensa kasassa. Koko kansan paras saattoi äärimmäisen puoluelojaalin pääministerin mielessä unohtua.
 May flirttaili puolueensa maahanmuuttokriitikoiden kanssa puhumalla EU-kansalaisista "jonoissa etuilijoina" ja sanomalla jo pääministerikautensa alussa, että “maailmankansalaiset eivät ole minkään maan kansalaisia.”
 Britanniassa asuville EU-kansalaisille, suomalaiset mukaan lukien, tällaiset puheet ovat loukkaavia. Samalla ne tekivät siltojen rakentamisen maltillisiin puoluekumppaneihin ja opposition edustajiin vaikeaksi, vaikka May pahoittelikin myöhemmin etuilupuheitaan.
 Kaikesta huolimatta Mayn oman puolueen maahanmuutto- ja EU-kriittiset olivat ne, jotka pääministerin lopulta kaatoivat. He raivostuivat pääministerin lupailtua mahdollista uutta EU-jäsenyysäänestystä, jos Mayn brexit-sopimus hyväksytään.
 Mayn ero ei ole ihmelääke
 May epäonnistui pääministerinä. Seuraajaehdokkaita katsellessa on silti vaikea nähdä, kuka tehtävässä onnistuisi.
 Kovan linjan brexitin kannattaja, kuten kärkiehdokas  Boris Johnson , ei saisi maltillisilta parlamentaarikoilta senkään verran tukea kuin Theresa May.
 Lisäksi Johnsonin tai toisen kovan linjan EU-eromielisen pääministerin johdolla edessä voi olla EU-suhteiden romahtaminen ja sopimukseton äkkiero – siis Mayn tuoman lamaantumisen sijaan kaaoottinen brexit.
 Britannian konservatiivipuolueen johtajakisassa voiton nappaa usein yllättävä ehdokas ilmeisempien vaihtoehtojen sijaan. Nyt Britannia tarvitsisi lahjakkaan sillanrakentajan, mutta sellaista ei ole näköpiirissä.
 Mayn seuraajalla on edessään valtava tehtävä. Hänen pitäisi eheyttää sekä konservatiivipuolue että jakaantunut Britannian kansa, ja vielä päälle korjata suhteet EU:hun.
 Ongelma on, että tällä hetkellä pestiin on tarjolla siltojen polttajia siltojen rakentajien sijaan.
 Lue myös:
 Brittien pörröinen moottoriturpa Boris Johnson tahtoo nyt pääministeriksi – kampanjoi jo päästäkseen konservatiivien johtoon
 Nainen lasikielekkeellä: Theresa May toteutti haaveensa – ja epäonnistui suurimmassa lupauksessaan

Analyysi: Theresa Mayn seuraaja voi viedä brexit-Britannian lamaantumisesta täyteen kaaokseen


Summary: Taustalla on Twitterissä julkaistu kuva, jonka saatetekstiä ministeriö pitää ongelmallisena.

Ministerit, ministeriöt ja valtioneuvosto

Perussuomalaisten nuorten tälle vuodelle myönnetty 115 000 euron valtionapu saatetaan periä takaisin. Opetus- ja kulttuuriministeriö lähetti perjantaina PS-Nuorille kirjeen, jossa järjestöä pyydetään esittämään selvityksensä 10. kesäkuuta mennessä, minkä jälkeen ministeriö tekee asiasta päätöksen.
 Taustalla on PS-Nuorten Twitter-tilillä julkaistu kuva tummaihoisesta perheestä, jonka saatteena oli kehotus äänestää EU-vaaleissa perussuomalaisia, "jotta Suomen tulevaisuus ei näyttäisi tältä". Järjestö poisti tviittinsä ja myönsi, että se oli harkitsematon ja hyvien tapojen vastainen.
 Opetusministeriön kirjeessä todetaan, että kehotus on ristiriidassa nuorisolain tavoitteiden ja lähtökohtien kanssa. Avustusta on ministeriön mukaan käytetty olennaisesti eri tavalla kuin nuorisolaki edellyttää.
 Lue myös:   PS-Nuoret pahoittelevat kohuttua twiittiä: "Twiitti oli ajattelematon ja toimin impulsiivisesti idean syttyessä"

PS-Nuorten valtionapu vaakalaudalla, ministeriö perää järjestöltä selvitystä


Summary: Maamme 21 suurimman kaupungin mukaan hallitusneuvotteluissa kaavailtu 18 maakunnan malli viivästyttää sote-uudistusta.

Suomen 21 suurimman kaupungin kaupunginjohtajat ovat huolissaan tulevasta sote-uudistuksesta. Kaupunginjohtajien mukaan 18 maakunnan malli viivästyttää sote-uudistusta entisestään.
 Kaupunginjohtajat toistavat kantansa siitä, että uuden hallituksen tulisi ennemmin keskittyä palvelujen kuntapohjaiseen uudistamiseen – ilman laajamittaista ja muita toimialoja koskevaa hallinnon uudelleen järjestämistä.
 – Tämä laaja huoli ja näkemys kannattaa kuulla. Nopeimmin ja varmimmin päästään eteenpäin kuntapohjaisesti. Nyt on jo 10 vuotta kokeiltu valtion taholta ylhäältä johdetusti, lähinnä hallintoa rakentaen. Eikös se ole jo riittävästi kokeiltu? Turun kaupunginjohtaja  Minna Arve  penää  Twitterissä .
 Riski 18 maakuntamallin sote-uudistuksessa on kuntapäättäjien mukaan myös se, että sosiaali- ja terveyspalvelujen uudistaminen jää tulevallakin hallituskaudella vain haaveeksi ja aika menee uusien rakenteiden suunnitteluun.
 – Iso riski on myös se, että uusikin jättiuudistus kaatuu joko poliittisiin tai lainsäädännöllisiin haasteisiin, kaupunginjohtajat sanovat tiedotteessaan.
 21 isoimman kaupungin verkostoon kuuluvat Turun, Helsingin ja Tampereen lisäksi Seinäjoki, Espoo, Vantaa, Oulu, Jyväskylä, Lahti, Kuopio, Kouvola, Pori, Joensuu, Rovaniemi, Porvoo, Salo, Vaasa, Mikkeli, Lappeenranta, Kotka ja Hämeenlinna.
 Lue lisää:
 Hallitusneuvottelujen sote-sopu julkaistiin – lue linjaus tästä
 Kuusi suurinta kaupunkia haluaa jatkaa sote-uudistuksia kuntien ja kuntayhtymien voimin
 Helsingin pormestarin Jan Vapaavuoren painajainen jatkuu – Muut pääkaupunkiseudulla iloitsevat sote-sovusta

Isot kaupungit lausuivat yhteisen huolensa sote-uudistuksesta – "Riski on, että uusikin jättiuudistus kaatuu"


Summary: Digitaalisen maksujärjestelmän avulla yhtiö voisi kilpailla pankkien kanssa arvonsiirroissa.

Sosiaalisen median jättiläinen Facebook aikoo julkaista oman kryptovaluutan ensi vuonna, kertoo  Britannian yleisradioyhtiö BBC .
 Facebook suunnittelee avaavansa digitaalisen maksujärjestelmän noin tusinassa maassa vuoden 2020 alkupuolella.
 Yhtiö aloittanee kryptovaluuttansa testaamisen tämän vuoden loppuun mennessä. Facebookin sisällä yhtiön rahaketta kutsutaan nimellä GlobalCoin.
 Kryptovaluutat perustuvat lohkoketjuteknologiaan, jonka  tunnetuin sovellus on bitcoin .
 Facebook astuu pankkien varpaille
 BBC:n mukaan Facebook haluaa luoda digitaalisen valuutan, jonka avulla voi tehdä edullisia ja turvallisia maksuja riippumatta siitä, onko käyttäjillä käytössään pankkitili.
 Kryptot ja lohkoketju Kryptovaluutat ovat kryptografiaan ja lohkoketjuteknologiaan perustuvia digitaalisia virtuaalivaluuttoja. Niiden avulla käyttäjät voivat tehdä arvonsiirtoja ilman välikäsiä kuten pankkia. Kryptovaluutoilla voi ostaa tavaroita ja palveluita liikkeistä, jotka hyväksyvät ne maksuvälineinä. Useimmat käyttäjät pitävät niitä toistaiseksi spekulatiivisina sijoituskohteina. Lohkoketju on vertaisverkossa toimiva eri tietokoneille hajautettu tietokanta, johon tapahtumat kirjataan aikajärjestyksessä. Tietoja ei voi muuttaa jälkikäteen. Avoin lohkoketju ei ole yhden keskitetyn tahon hallinnassa. Kryptojen arvo muodostuu kysynnän ja tarjonnan perusteella kryptovaluuttapörsseissä.
 Yhtiön tavoitteena on kilpailla kryptonsa avulla pankkien kanssa ja laskea kuluttajien kustannuksia arvonsiirroissa.
 Samalla Facebook kuitenkin tarvitsee yhteistyökumppaneikseen välittäjiä, joiden kautta käyttäjät voivat vaihtaa virallisia valuuttoja kuten euroja digitaalisiksi rahakkeiksi.
 BBC:n mukaan Facebook neuvottelee useiden verkkokauppojen kanssa, jotta ne alkaisivat hyväksyä yhtiön valuuttaa maksuvälineenä.
 Kryptovaluutat tunnetaan hurjista arvon vaihteluistaan. BBC:n mukaan Facebook pyrkisi estämään rahakkeensa hinnan vaihtelua sitomalla sen arvon useiden virallisten valuuttojen arvoon.
 Vaarana on, että käyttäjien yksityisyys kapenisi lisää
 Facebook on viime vuosina joutunut arvostelun kohteeksi tietovuotojen ja käyttäjien tietojen käsittelyn takia.
 Lohkoketjuasiantuntija  David Gerard  arvioi BBC:lle, että oman maksujärjestelmänsä avulla Facebook pääsisi käsiksi käyttäjien rahankäyttötietoihin.
 Facebookilla on yli kaksi miljardia käyttäjää alustoillaan. Se omistaa esimerkiksi pikaviestipalvelu WhatsAppin ja kuvapalvelu Instagramin. Uutistoimisto AFP:n mukaan Facebookilla voi olla riittävästi vaikutusvaltaa tuoda kryptovaluutat valtavirtaan.
 Facebook perusti toukokuun alussa Libra Networks -nimisen finanssiteknologiayhtiön Sveitsiin, kertoo uutistoimisto Reuters.
 Sveitsi tunnetaan yhtenä lohkoketjuteknologian edelläkävijöistä. Zugissa muun muassa sijaitsee  Kryptolaaksoksi kutsuttu alan yritysten keskittymä .
 Finanssialan sääntely eri maissa tulee olemaan haaste Facebookin kryptoprojektille. BBC:n mukaan Facebook on jo keskustellut digirahakkeestaan Englannin pankin ja Yhdysvaltain valtiovarainministeriön edustajien kanssa.
 Yhtiön odotetaan tarkentavan projektinsa yksityiskohtia tänä kesänä.
 Lue myös:
 Suomalainen entinen bitcoin-kehittäjä Martti Malmi voisi olla nyt miljardööri, mutta toisin kävi – Kryptovaluutta täyttää 10 vuotta
 Yle Kryptolaaksossa: Esineiden internetissä jääkaappisikin tuottaa arvokasta tietoa – Tulevaisuudessa voit myydä laitteidesi tuottaman datan

BBC: Facebook aikoo julkaista oman digivaluuttansa "GlobalCoinin" vuonna 2020 – hamuaako yhtiö käyttäjien rahankäyttötietoja?


Summary: Terrorismitutkija Magnus Ranstorpin mukaan Pohjoismaissa tarvitaan yhtenäistä terrorismilainsäädäntöä.

Ruotsalainen Maanpuolustuskorkeakoulun terrorismitutkija  Magnus Ranstorp  on perehtynyt tarkkaan Syyrian sodan jälkeen nousseeseen keskusteluun pohjoismaisten Isis-taistelijoiden ja heidän perheidensä paluusta.
 Ruotsissa ja Norjassa pohditaan tällä hetkellä samaa kuin Suomessa - miten suhtautua paluuta toivoviin Isis-taistelijoiden puolisoihin ja heidän lapsiinsa. Hallitusten päätöksissä on keskeistä terrorismia koskeva lainsäädäntö, arvelee Ranstorp.
 – Meidän ei pidä ottaa kotiin Isisin puolesta taistelleita naisia tai miehiä, jos ei ole lainsäädäntöä, jonka perusteella heidät voi asettaa syytteeseen, Ranstorp sanoo Ylelle.
 Terroristiryhmään kuuluminen rikos Norjassa ja Tanskassa
 Norja ja Tanska ovat kriminalisoineet lailla yhteistyön terrorijärjestöjen kanssa, joten esimerkiksi Isisin joukkoihin liittyneet norjalaiset naiset voidaan tuoda takaisin ja asettaa syytteeseen.
 Norjassa vuonna 2014 säädetyn lain mukaan tuomio terroristisesta yhteistyöstä voi johtaa 6-10 vuoden vankeuteen.
 Kun Suomessa viime vuonna uudistettiin terrorismirikoksia koskevia lakeja oikeusministeri  Antti Häkkänen  ilmoitti, että terroristiryhmään kuulumista ei esitetä kriminalisoitavaksi. Ryhmään kuulumisen määritteleminen riittävän tarkkarajaisesti olisi oikeusministerin mukaan ongelmallista. Terroriryhmän toiminnan edistäminen on jo nyt Suomessa rangaistavaa.
 Ruotsi yrittää tilkitä lainsäädännön puutteita, mutta oikeustuntijoiden mukaan lakeja ei voi soveltaa takautuvasti. Matkat sota-alueelle on valtaosin tehty ennen lakien voimaantuloa.
 Vuonna 2016 hyväksytty laki teki rangaistavaksi matkat, joiden tarkoituksena on valmistella tai tehdä terroririkoksia. Terrorijärjestön jäsenyyden tai yhteistyön sen kanssa kieltävä laki tulee voimaan vasta elokuun alusta.
 – Pohjoismaissa tarvitaan terrorismia koskevan lainsäädännön yhdenmukaistamista, Ranstorp sanoo.
 Terrorismitutkija Magnus Ranstorp sanoo, että lainsäädännön on oltava kunnossa ennen isis-vaimojen vastaanottamista. Yle
 Ruotsissa osa puolueista kuten Ruotsin kokoomus, liberaalit ja ruotsidemokraatit ovat halunneet selvittää, voiko taisteluista palaavilta viedä Ruotsin kansalaisuuden.
 Pääministeri  Stefan Löfven  on toistaiseksi torjunut ajatuksen ja pitää kansalaisuuden riistämistä perustuslain vastaisena.
 Magnus Ranstorpin mukaan on epävarmaa miten Isisin riveistä palaavien kansallisuuden kanssa käy. Säpo voi kieltää kansalaisuuden turvallisuussyistä.
 Varoittaa olemasta naiivi
 Syyriassa leireillä olevat pohjoismaiset Isis-taistelijat ja heidän puolisonsa ovat toivoneet hallitusten hakevan vanhemmat lapsineen kotiin. Ylen toimittaja  Antti Kuronen  tapasi  Al-Holin leirillä viisi  suomalaisnaista, jotka katsovat, etteivät ole tehneet Syyriassa mitään väärää.
 Magnus Ranstorp on varoittanut pohjoismaisia poliitikkoja olemasta liian naiivi Isisin hallitsemilla alueilla eläneiden ja järjestön puolesta taistelleiden suhteen. Hän muistuttaa, että kaksi ruotsalaista paluumuuttajaa oli mukana Pariisin ja Brysselin iskuissa.
 – Leireillä jäljellä olevat ovat syvästi radikalisoituneita ja vaarallisia. Olemme nähneet, että he hyökkäävät toimittajia ja muita kohtaan Al-Holin leirillä.
 Ruotsissa on kerrottu naisten leireillä perustamista “leiripoliiseista” , joiden tehtävä on valvoa muita.
 – He pitävät yhtä ja varmistavat, ettei kukaan poikkea toisistaan, Ranstorp sanoo.
 Syyrian leirien surkeat olot ovat saaneet monet ihmisoikeusjärjestöt vaatimaan poliitikoilta nopeita toimia sotatoimiin syyttömien lasten palauttamiseksi. Monet lapset ovat aliravittuja. He sairastuvat ripuliin ja ruuasta ja lääkkeistä on pulaa.
 Lapsia velvollisuus auttaa
 Kaikissa Pohjoismaissa selvitetään parhaillaan keinoja lasten palauttamiseksi kotimaihinsa ja sosiaaliviranomaisten haltuun. Ongelmana on huoltajien suostumus.
 Syyriassa kuolleen ruotsalais-norjalaisen Isis-terroristin  Michael Skråmon  orvoiksi jääneet lapset lennätettiin toukokuun puolivälissä Göteborgiin, Ruotsiin.
 Orvoiksi jääneiden 1-8 vuotiaiden lasten paluuta järjesteli heidän isoisänsä  Patricio Galvèz . Sosiaaliviranomaiset päättävät lopulta lasten huoltajuudesta.
 Pohjoismaiden hallituksilla on Ranstorpin mielestä velvollisuus auttaa orpoja ja turvattomia lapsia, mutta muuten asia on heidän vanhempiensa vastuulla.
 Syyrian leireillä arvellaan olevan edelleen toistasataa pohjoismaalaista lasta.

Ruotsalainen terrorismitutkija: Isis-taistelijoiden vaimoja ei pidä tuoda takaisin Suomeen ja Ruotsiin ilman kattavaa lainsäädäntöä


Summary: Isisin toiminnassa mukana olleita naisia ei haluta Suomeen, koska heidän pelätään olevan radikalisoituneita.

Lapsiasiavaltuutettu  Elina Pekkarisen  mukaanlapsen etu on jäänyt sivuosaan Isis-taistelijoiden perheistä ja heidän kotiinpaluustaan käytävässä julkisessa keskustelussa ja viranomaisten puheissa.
 Ylen toimittaja  Antti Kuronen  tapasi torstaina  Syyriassa Al-Holin pakolaisleirillä suomalaisia, Isisin alueelle lähteneitä naisia.  Suomalaisia naisia ja heidän lapsiaan on Kurosen tapaamien naisten mukaan leirillä 44, ja he haluaisivat palata takaisin Suomeen.
 Poliitikot ovat tehneet selväksi , että äitejä tai muitakaan aikuisia ei haluta Suomeen, mutta lapsia ollaan valmiita auttamaan. Heidät otettaisiin Suomen viranomaisten haltuun. Tämä vaatii kuitenkin toimitusministeristön sisäministerin  Kai Mykkäsen  (kok.)  mukaan vanhempien suostumuksen.
 Kysyimme asiantuntijoilta, mitä Suomi voi tehdä tässä tilanteessa.
 Lapsiasiavaltuutettu Pekkarinen korostaa, että asiassa on hankalia juridisia ja toimivaltaongelmia.
 Suomen lastensuojelulla tai muilla viranomaisilla ei ole toimivaltaa Syyriassa. Sota-alueen hallinto on myös sekaisin. Normaalisti Suomen valtio pyytää lapsen huostaanottotilanteissa paikallisen valtion viranomaisia ryhtymään toimenpiteisiin.
 1. Voidaanko leirillä olevat lapset ottaa Suomen viranomaisten huostaan ja tuoda Suomeen?
 – YK:n lapsen oikeuksien sopimus lähtee siitä, että lapsella on oikeus erityiseen suojeluun eikä lapsia saa erotella vanhempansa ideologian, toiminnan tai minkään muunkaan syyn perusteella. Sopimuksessa todetaan myös, ettei lasta ja vanhempia tule erottaa kuin äärimmäisissä tilanteissa, Pekkarinen kertoo.
 – Vierastan tällaista linjanvetoa, että jätetään äidit ja otetaan lapset. Minun mielestäni tässä pitäisi arvioida yksilöllisesti jokaisen äidin ja lapsen tilanne. Näillä äideilläkin on oikeusturva sekä samat perus- ja ihmisoikeudet kuin kaikilla muillakin. Heillä on oikeus saada asiansa tuomioistuimen käsiteltäväksi.
 Mikäli Suomi lopulta siirtää lapset kotimaahan, lastensuojelulain mukaan viranomaisten täytyy kartoittaa aina ensin läheisverkoston eli sukulaisten mahdollisuudet hoitaa lasta.
 2. Lasten äidit ovat lähteneet Isisin alueelle vapaaehtoisesti ja osallistuneet mahdollisesti terroristijärjestön toimintaan. Sisäministerin mukaan monet Al-Holin leirillä olevat naiset ovat syvästi radikalisoituneita.   Voidaanko tätä käyttää perusteena lapsen huostaanotolle?
 – Meillä ei ole lähdetty siitä, että lapsia asetettaisiin eriarvoiseen asemaan muiden lasten kanssa vanhempien ideologian, elämäntapojen tai mielipiteiden takia, Pekkarinen sanoo.
 – Onhan Suomessakin kotoperäisiä eri tavoin ajattelevia ryhmiä, joissa on lapsia. On hyvin vaarallista linjata tietyllä ideologialla lapsiaan kasvattavat perheet huonoiksi. Olisi myös vaikea määritellä raja, milloin lapsia ryhdytään ottamaan huostaan. Laki ei anna tällaiseen mahdollisuutta.
 Suojelupoliisin erikoistutkija  Pekka Hiltunen  ei ota kantaa leirillä olevien naisten rooliin Isisissä, vaan puhuu yleisellä tasolla. Hän kertoo, että naisten Suomelle aiheuttama uhka vaihtelee merkittävästi. Jokaisen naisen riski arvioidaan erikseen.
 – Paljon riippuu siitä, mikä näiden henkilöiden motiivi paluulle on. Palaavatko he sen takia, ettei heillä ole käytännössä muuta vaihtoehtoa, vai onko taustalla jo pidempään jatkunut prosessi, että halutaan irtautua siitä mitä Isisin alueella on tapahtunut. Heidän toimintansa on voinut vaihdella matalan tason kannatuksesta ja värväämisestä aina terroristiseen toimintaan, Hiltunen sanoo.
 Jos täysikäiset Suomen kansalaiset palaavat leiriltä Suomeen, heidän maahantuloaan ei voida estää, mutta heidät tullaan sisäministeri Mykkäsen mukaan pidättämään.
 3. Voiko Suomi asettaa ehtoja lasten äideille: viemme lapsenne turvaan, mutta itse joudutte jäämään edelleen pakolaisleirille?
 – Vierastan tämäntyyppistä kiristämistä, eihän se ole oikeusturvan mukaista eikä näin saisi menetellä, Pekkarinen sanoo.
 – Myös Suomen lastensuojelulaissa on nimetty tahdonvastaiset toimenpiteet, mutta niihin voidaan turvautua vain, jos lapsen kehitys ja terveys on todella vakavasti vaarantunut, muut vaihtoehtoiset toimenpiteet eivät tule kyseeseen ja tahdonvastainen toimenpide arvioidaan lapsen edun mukaiseksi.
 – Suomessa tällaisen asian käsittelee hallinto-oikeus eivätkä kentällä lastensuojelutyötä tekevät sosiaaliviranomaiset. Toki meilläkin tunnetaan tilanteita, joissa joudutaan ryhtymään toimenpiteisiin lapsen hengen pelastamiseksi. Niissä tilanteissa voidaan joutua tekemään äärimmäisiä nopeita ratkaisuja.
 4. Pakolaisleirillä olevien suomalaislasten ikä vaihtelee: joukossa on lapsia vauvoista teini-ikäisiin. Vanhemmat lapset ovat altistuneet Isisin propagandalle ja heitä on voitu kouluttaa taisteluihinkin. Voivatko jälkimmäiset olla turvallisuusriski Suomelle?
 – Rikosoikeudellisen vastuun ikäraja on Suomessa 15 vuotta, ja se pätee tässäkin tilanteessa, Pekkarinen sanoo.
 – Heillä on oikeus saada asiansa tuomioistuimen käsiteltäväksi, samalla lailla kuten äideilläkin. Lisäksi meillä on myös  lapsille ja nuorille ohjelmia,  joiden avulla voidaan vaikuttaa siihen, että lapsen väkivaltaiset ja muut ajatukset pikkuhiljaa lievenisivät. Emme voi tuomita ihmisiä jäämään hengenvaaraan sen tähden, että heidät on kasvatettu tietyllä tavalla.
 5. Al-Holin leirin elinoloja on kuvailtu erittäin vaikeiksi. Leirillä kuolee lapsia koko ajan. Ruotsi on jo siirtänyt  ensimmäiset Isis-terroristin lapset leiriltä , mutta nämä lapset olivat orpoja. Pitäisikö lapset siirtää turvaan?
 Pekkarisen mukaan kyseessä on hätätilanne, jossa pitää ensisijaisesti ajatella lapsen etua.
 – Näistä lapsista, jotka esimerkiksi ovat tulleet Ruotsiin, nuorin eli yksivuotias painoi vain kolme kiloa. Eli nämä lapset näkevät nälkää ja ovat ymmärtääkseni vaikeasti ripulin sairastuttamia. Syyriassa rupeaa lämpötila nousemaan, jolloin olosuhteet muuttuvat entistä vaikeammaksi.
 – Tässä on nyt kyse elämästä ja kuolemasta, joten katson, että meillä on velvollisuus auttaa, Pekkarinen painottaa.
 Sisäministeri Mykkäsen mukaan yhteispohjoismaiset valmistelut ovat niin pitkällä, että jo lähiviikkoina voitaisiin tehdä päätöksiä. Tilanteen hoitamista vaikeuttaa se, ettei Suomessa ole vielä hallitusta vaan toimitusministeristö, joka ei voi tehdä asian vaatimia poliittisia linjauksia. Akuutissa tilanteessa myös toimitusministeristö voi toki reagoida.
 Lue lisää:
 Yle Isis-leirillä Syyriassa: Leirillä on jopa 44 suomalaista, kertovat suomalaisnaiset videolla – "Haluamme takaisin Suomeen"    Sisäministeri Mykkänen Isis-leirin kymmenistä suomalaisista: "Aikuisia emme halua Suomeen, lapset Suomen viranomaisten haltuun"
 Puoluejohtajat kommentoivat uutista Isis-leirin suomalaisista – Halla-aho: "Käveleviä aikapommeja", Orpo: "Ei mitään syytä auttaa heitä"
 Ruotsalaisen Isis-terroristin lapset pelastettiin Syyriasta – kärsivät aliravitsemuksesta, yksivuotias painoi alle kolme kiloa
 Isisin vierastaistelijoiden paluu piinaa Eurooppaa – Mitä tehdä mahdollisesti raskaisiin rikoksiin syyllistyneille ja heidän perheilleen?

Otetaan Isis-taistelijoiden lapset Suomeen, jätetään äidit leirille – Lapsiasiavaltuutettu: "Vierastan tämäntyyppistä kiristämistä"


Summary: Helsingissä lakkoilijat esimerkiksi vetosivat hallitusneuvottelijoihin Säätytalon edessä. Ilmastolakko järjestettiin nyt toista kertaa.

Nuoret ympäri maailman järjestivät tänään toisen kansainvälisen ilmastolakon ilmastonmuutoksen estämiseksi.
 Ilmastolakkoilijoiden esikuva  Greta Thunber g kertoi Twitterissä, että tempaus järjestetään ainakin 1 500 paikkakunnalla yli 100 maassa.
 Helsingissä lakkoilijat seisoivat banderolleineen Säätytalon edessä, pitivät puheita ja lukivat vetoomusta ääneen megafoniin.
 Heidän oli määrä luovuttaa vetoomus tulevalle hallitukselle, mutta hallitusneuvotteluiden vetäjä  Antti Rinn e (sd.) ei ehtinyt aamukahdeksaksi sitä vastaanottamaan.
 – Ilmoitin eilen, etten kerkeä siihen mennessä paikalle. Vastaus oli, että ok, että he pahoittelevat, mutta ymmärtävät, Rinne kertoi ennen neuvottelujen alkua Säätytalossa.
 Nuoret saapuivat säätytalolle vaatimaan hallitukselta toimenpiteitä ilmastonmuutoksen torjumiseksi. Heikki Saukkomaa / Lehtikuva
 Ainakin vihreiden puheenjohtaja  Pekka Haavisto  ja keskustan varapuheenjohtaja  Katri Kulmuni  kävivät kuitenkin tapaamassa nuoria.
 Järjestäjien mukaan ensimmäinen ilmastolakkotapahtuma maaliskuussa keräsi yli miljoona osanottajaa maailmanlaajuisesti.
 Vihreiden puheenjohtaja Pekka Haavisto tapasi Säätytalon edessä muun muassa ilmastoaktiivi Atte Ahokkaan. Heikki Saukkomaa / Lehtikuva
 Joka viikkoiseen tapaan myös Eduskuntatalon rappusille kerääntyi nuoria  Perjantait Gretan kanssa -mielenosoitukseen .
 Paikan päälle oli tullut kavereidensa kanssa myös helsinkiläinen 15-vuotias  Julia . Hänen mielestään seuraavalle hallitukselle tärkein viesti on se, että ilmastoasiat pitää ottaa nykyistä paremmin huomioon.
 Ilmastonuoria kritisoivia aikuisia hän ei ymmärrä.
 – Mielestäni vanhempien ja opettajien pitäisi olla aina nuorten tukena, kun nuoret tekevät jotain ilmaston hyväksi.
 Klaukkalasta eduskuntatalon portaille mielenosoitukseen saapunut  Emmi  on samoilla linjoilla.
 – Tämä on ainoa keino näyttää, että haluamme muutoksia.
 Perjantaina vietettiin toista kansainvälistä ilmastolakkopäivää. Vesa Moilanen / Lehtikuva
 Pornaisista kotoisin oleva  Lotta Grönroos  kertoo, että on osallistunut eduskuntatalon edessä pidettävään mielenosoitukseen useamman kerran. Kolmen lapsen äiti toteaa osoittavansa mieltä kaikkien lasten puolesta.
 – Tämä on sydämen asia.
 Tampereella marssittiin ilmaston puolesta
 Myös Tampereella järjestettiin tänään ilmastolakko.
 Tampereella Ilmastolakkoon osallistui arviolta 100-150 nuorta. Marjut Suomi / Yle
 Paikalla oli saapunut nuoria esimerkiksi Tampereen normaalikoulusta.
 Eetu Henttonen  kertoi lähteneensä luokkakavereidensa kanssa mukaan ilmastolakkoon, koska haluaa pelastaa maailman ilmastonmuutokselta.
 Nuoret pohtivat, että ihmisten tulisi kierrättää enemmän ja saastuttaa vähemmän. Henttonen antoi kaikille myös konkreettisen vinkin.
 – Jos tulee pieniä vaatteita, niin älkää laittako niitä saman tien kierrätykseen, vaan viekää ne ensin kirpputorille, että joku voi käyttää ne uudestaan, eikä aina tarvitse tehdä uusia.
 Tampereen ilmastokulkue marssi Sorin aukiolta Keskustorille. Petra Ketonen / Yle

"Ainoa keino näyttää, että haluamme muutoksia" – Nuoret olivat tänään ilmastolakossa ympäri maailman


Summary: UPM perustelee päätöstään turvallisuussyillä.

Kirsi Toivosen  työpaikan ikkuna oli perjantaina vain tyhjä kehys. Siitä oli kadonnut tuttu kuva, joka oli tervehtinyt häntä joka aamu: Hallan sahan piippu.
 Aamupäivällä Kotkan Hallassa kaadettu piippu oli viimeisiä historiallisella saha-alueella jäljellä olleita maamerkkejä.
 40-metrinen, yli 140-vuotias piippu jätti jälkeensä vain tomuun peittyneitä tiiliä.
 – Tämä on surullisen tarinan surullinen loppu, Kirsi Toivonen toteaa.
 Hän viittaa siihen, että kerran kukoistaneesta Hallan sahasta elämä hiipui jo 30 vuotta sitten. Ajan mittaan rakennukset rapistuivat vaarallisiksi, kun kukaan ei pitänyt niistä huolta.
 Piipun alaosaan tehtiin kolo, jonka suuntaan piippu lopulta kaatui. Tiina Karppi / Yle
 Sahan rakennukset haurastuivat romahduksen partaalle
 Höyrysaha perustettiin Hallan saareen vuonna 1876. Se on ollut yksi Suomen merkittävimmistä höyrysahoista, mutta sahan toiminnan loppuessa myös muu elämä sen ympäristöstä hiipui.
 – Ennen alueella oli hyvin tiivis yhdyskunta, jossa oli työntekijöille palveluja, asuinalueita, kauppoja, koulu ja palo-asemakin, Kymenlaakson museossa rakennustutkijana työskentelevä Kirsi Toivonen sanoo.
 Piippu hajosi osiin kaatuessaan. Tiina Karppi / Yle
 1930-luvun alussa Hallan saha siirtyi UPM:n edeltäjälle eli Kymi-yhtiölle. 50 vuotta myöhemmin sahan toimintaa alettiin supistaa, ja se lopetti toimintansa vuonna 1986.
 Vuosien saatossa alueen rakennukset ovat päässeet vaarallisen hauraaseen kuntoon. Kaksi rakennusta tuhopoltettiin.
 – Osa rakennuksista oli meillä toimistokäytössä, mutta eivät ole enää. Ei ole löytynyt mitään käytännön syytä pitää alueen rakennuksia yllä enää. Alue toimii logistiikkavarastona, ja tulee sellaisena pysymäänkin, sanoo UPM:n kiinteistöpäällikkö  Veli Tuominen .
 UPM:n kiinteistöpäällikkö Veli Tuomisen mukaan piipun kaato onnistui suunnitellusti. Tiina Karppi / Yle
 Ristiriitaisia tunteita
 Tammikuussa UPM  sai luvan purkaa vanhat rakennukset . Purkutyöt aloitettiin asbestin ja muiden haitta-aineiden poistolla.
 – Sitten purettiin ruokala, sekä voimalaitos muutama viikko sitten. Kaikki on sujunut suunnitelman mukaan, kuten piipun kaatokin. Kaatuminen näytti erinomaiselta, kiinteistöpäällikkö Veli Tuominen sanoo.
 Kaatotoimenpiteet aloitettiin kello 10 aamulla, kun piipun alaosaan tehtiin reikä. Piippu kallistui kaatumaan reiän suuntaan 15 minuuttia myöhemmin.
 Yli sata vuotta ylväänä seissyt piippu taipui humahduksen saattelemana maan pintaan. Kaatumista seurasi tomupilvi – ja hiljaisuus.
 Hallan sahan piipusta jäi jäljelle vain jalusta ja pitkälle matkalle levittyneitä tiiliä. Tiina Karppi / Yle
 Piipun kaatoajankohtaa ei oltu paljastettu paikallisille etukäteen turvallisuussyistä. 40-metristä piippua kaadettaessa turvaetäisyyden on oltava 100-120 metriä. UPM:n mukaan alue olisi ollut mahdotonta pitää suljettuna laittomilta kulkijoilta ja uteliailta katsojilta.
 Paikallisten tuntemukset viimeisten sahan maamerkkien purkamisesta ovat ristiriitaisia.
 – Hallan saha on iso pala historiaa ja tärkeä paikka etenkin vanhemmalle sukupolvelle, joka kävi siellä töissä. Vaarallisiahan rakennukset kuitenkin olivat tätä nykyä. Vaikka alueella oleilu on ollut kielletty, osa asukkaista ja etenkin lapsista on silti käynyt siellä, Tiutisen kylätoimikunnan puheenjohtaja  Jari Elo  sanoo.
 Hallan sahan läheisyydessä sijaitsevan kaarisillan purku käynnistyy lähiaikoina. Tiina Karppi / Yle
 Vetoomukset eivät vaikuttaneet
 Nyt Hallan sahasta ei ole jäljellä juurikaan muuta kuin vanhan kuivaamon betonikenttä. Alueen kupeessa seisoo myös edelleen vanha kaarisilta.
 Alkuvuodesta Popinniemen kyläyhdistys ja Tiutisen kylätoimikunta  vetosivat sillan säilyttämisen puolesta , sillä se on suosittu kalastajien ja lintubongareiden keskuudessa.
 Myös sillan on kuitenkin tullut aika jättää maisema lähiviikkoina samasta syystä kuin muidenkin rakennusten. Hauras silta on turvallisuusriski.
 – Sillan purkamisen valmistelut ovat jo käynnissä, ja itse purkutyöt alkavat ensi viikolla. Se puretaan pikkuhiljaa eli massiivista nostotoimenpidettä tai muuta vastaavaa ei ole tiedossa, UPM:n kiinteistöpäällikkö Veli Tuominen kertoo.
 Purkutöiden Hallan sahan alueella on määrä tulla päätökseen 5.7. mennessä.

Äkkiä ikkunassa näkyikin vain tyhjä maisema – 40 metriä korkea historiallinen piippu kaadettiin asukkailta salaa


Summary: Törkeän lapsenraiskauksen rikosnimike lisättiin rikoslakiin seksuaalirikoslainsäädännön uudistuksessa huhtikuussa.

Poliisi tutkii Helsingissä epäiltyä törkeää lapsenraiskausta. Rikoksesta epäilty mies vangittiin perjantaina Helsingin käräjäoikeudessa. Vangitsemista vaatinut tutkinnanjohtaja Saara Asmundela sanoo, ettei voi kommentoida tutkintaa vielä mitenkään.
 – Asiassa oli ensimmäinen vangitsemiskäsittely, ja esitutkinta on ihan alkuvaiheessa. Sen vuoksi en tietenkään voi siitä tiedottaa, Asmundela sanoi STT:lle.
 Törkeän lapsenraiskauksen rikosnimike lisättiin rikoslakiin seksuaalirikoslainsäädännön uudistuksessa. Laki tuli voimaan huhtikuussa.
 Törkeästä lapsenraiskauksesta voidaan tuomita, jos ihminen syyllistyy samalla teolla sekä törkeään raiskaukseen että törkeään lapsen seksuaaliseen hyväksikäyttöön.
 – Säännöstä sovelletaan väkivaltaa käyttäen tehtyjen raiskausten lisäksi myös tilanteisiin, joissa lapsi on kykenemätön puolustamaan itseään taikka muodostamaan tai ilmaisemaan tahtoaan, oikeusministeriö kertoi lakimuutoksesta tiedottaessaan.

Helsingissä tutkitaan törkeää lapsenraiskausta – uusi nimike tuli voimaan noin kuukausi sitten


Summary: Partiot aloittavat kesän kierroksen tulevana viikonloppuna Vaalimaalta.

Etelä-Karjalan sosiaali- ja terveyspiiri (EKSOTE)

Suomen Punainen Risti ja tukikeskus Hivpoint ovat lisänneet miehille suunnattuja turvaseksipartioita Itärajan rajanylityspaikoilla.
 Partiointipaikkojen määrä nousi tänä vuonna kahdesta neljään. Partiointi alkaa tulevana viikonloppuna Vaalimaalta, minkä jälkeen se jatkuu Vartiuksen, Niiralan ja Nuijamaan rajanylitysasemilla.
 Hivpointin sairaanhoitaja ja seksuaalineuvoja  Mervi Valjus  kertoo, että lisääntyneen partioinnin syynä on kasvanut hiv-tapausten määrä Venäjän raja-alueella.
 – Asiaa on hyvä pitää esillä muistuttamalla ihmisiä turvallisesta seksikäyttäytymisestä ja hiv-testissä käynnin tärkeydestä, Hivpointin Mervi Valjus sanoo.
 Turvaseksipartiot on osa Hivpointin Riskittä reissussa -kamppanjaa.
 Tarjolla kondomeita ja hiv-pikatestejä
 Partiot ovat liikkeellä nyt viidettä vuotta.
 Ne jakavat rajanylityspaikoilla ehkäisyvälineitä ja niiden yhteydessä on mahdollisuus tehdä hiv-pikatesti. Lisäksi partioautossa tarjotaan seksuaalineuvontaa.
 Valjuksen mukaan partioiden työ on havaittu tärkeäksi.
 – Testeissä on käynyt paljon porukkaa, jolla on ollu suojaamatonta seksiä Venäjällä. Suurin osa testeissä kävijöistä on miehiä, Valjus sanoo.
 Hiv-tartunta on seurannan mukaan Venäjän-matkalla yleisempi miehillä kuin naisilla.
 Kohderyhmänä keski-iän ylittäneet miehet
 Vuodesta 2000 lähtien kaikkiaan lähes 60 miestä on saanut Venäjällä hiv-tartunnan. Turvaseksipartiot ovat osa Riskittä reissussa -kampanjaa, jonka kohderyhmä ovat keski-iän jo ylittäneet miehet. Etelä-Karjalan sosiaali- ja terveyspiiristä kerrotaan, että viime vuonna todettujen hiv-tartunnan saaneiden miesten keski-ikä oli 70 vuotta.
 – He putoavat terveydenhuollossa tavallisesti usein tämän hiv-testaus -keskustelun ulkopuolelle. Sen ikäisten ihmisen kanssa ei välttämättä huomata ottaa puheeksi seksikäyttäytymistä ja hiv-testauksen tärkeyttä, seksuaalineuvoja Mervi Valjus kertoo.
 Hän muistuttaa, että seksi ei lopu tiettyyn ikään mennessä.
 Partioiden toiminta on otettu hyvin vastaan.
 – Palaute on ollut, että hyvä että asioita tuodaan esille.
 HI-virusta pidetään tabuna
 Hiv-tapausten määrä raja-alueen miehisssä saadaan Valjuksen mukaan käännettyä laskuun asioiden paremmalla tiedottamisella.
 Asenteet seksusaaliterveyttä kohtaa muuttuvat puhumalla. HI-virus on edelleen Valjuksen mukaan tabun asemassa.
 – Yleensä vanhemmat ihmiset eivät tiedosta hiv-tartunnan riskejä. Edelleen on sellaista ajattelua, että se tyttö näytti niin terveeltä ettei sillä voi olla mitään tautia, Valjus sanoo.
 Valjuksen mukaan olisi tärkeää saada ihmisiä rohkeammin käymään hiv-testeissä.
 – Tärkeää on havaita tartunta ajoissa ja saada ihminen lääkitykseen. Kyseessä on krooninen infektio, joka on hyvin lääkkeilllä hoidettavissa.

Vanhojen miesten seksitapoja ei ole saatu kuriin – turvaseksipartiot alkavat jakaa hiv-testejä rajalla: "On ajattelua, että se tyttö näytti niin terveeltä"